text:
Мәскәүҙә башҡорт телендә шаяндар һәм отҡорҙар уйыны үтте
ӨФӨ, 2015 йыл, 29 апрель. /«Башинформ» мәғлүмәт агентлығы, Александра Хисаметдинова/.
Яңыраҡ Мәскәүҙә йылдағыса башҡорт телендә шаяндар һәм отҡорҙар уйыны үтте. Баш ҡалала йәшәүсе яҡташтар өсөн традицияға әүерелгән сараға 300-ҙән ашыу кеше килде. Уйын С.Орджоникидзе исемендәге геология-разведкалау университетының тамашалар залында уҙҙы.
Шаяндар һәм отҡорҙар уйынында туғыҙ команда ҡатнашырға теләк белдерҙе, әммә «Өсmen», «Тирләм-тирләм», «Сәй эсәйек», «Минең яратҡан командам», «Айнур Асҡаров», «Ҡыҙыу розалар» ғына финалға сыҡты. Уларҙың барыһы ла Башҡортостанда тыуып үҫкән, хәҙерге көндә баш ҡаланың юғары уҡыу йорттарында белем алыусы студенттар.
Еңеүселәр «Сәләмләү», «Разминка», «Фристайл» һәм «Видеояҙманы тауышлы итеү» конкурстары буйынса билдәләнде. Беренсе урынға «Өсmen» командаһы — К.Э.Циолковский исемендәге Рәсәй дәүләт технология университетының өс студенты лайыҡ булды. Икенсе урында «Минең яратҡан командам», өсөнсөлә — «Ҡыҙыу розалар».
Уйында ҡатнашыусыларҙың бөтәһенә лә грамоталар һәм приздар тапшырылды. Сараның мөхәррирҙәре һәм ойоштороусылары — Иҙел Бохарбаев, Раян Нураев, Илнур Рәхмәтуллин һәм Фаил Илембәтов — рәхмәт хаттары менән бүләкләнде. Уларҙы Бөтә донъя башҡорттары ҡоролтайының башҡарма комитеты рәйесе һәм «Киске Өфө» гәзитенең баш мөхәррире Гөлфиә Янбаева тапшырҙы. «Бындай саралар йәштәр араһында туған телде һаҡлауҙа һәм популярлаштырыуҙа һәм Мәскәүҙә республиканың ыңғай имиджын булдырыуҙа мөһим роль уйнай», — тип билдәләне Гөлфиә Янбаева.


c: text/html

text:
Баш ҡалала үтәсәк «Студент яҙы»на БРИКС һәм ШОС илдәре йәштәре килә Фото: Олег Яровиков
Баш ҡалала үтәсәк «Студент яҙы»на БРИКС һәм ШОС илдәре йәштәре килә
Баш ҡалала үтәсәк «Студент яҙы»на БРИКС һәм ШОС илдәре йәштәре килә Фото: Олег Яровиков
ӨФӨ, 2016 йыл, 10 июнь. /«Башинформ» мәғлүмәт агентлығы, Эльмира Сабирова/.
24-28 июндә Өфөлә «БРИКС һәм ШОС илдәренең студент яҙы» халыҡ-ара фестивале уҙғарыла. Фестивалдә ҡатнашыу өсөн баш ҡалаға донъяның 17 иленән меңдән ашыу ижади һәм талантлы студенттар килә.
Сараның үҙенсәлеге шунда: ул ҡатнашыусыларҙың ижади сығыштары ғына түгел, «Студент яҙы» барышында белем биреү майҙансыҡтары ла эшләй. Бер үк ваҡытта биш майҙансыҡ асыла.
Улар иҫәбендә «Универвидение» (йәш башҡарыусылар өсөн), «Медиаяҙ» (йәш журналистар өсөн), «Яҙ королеваһы» (матурлыҡ конкурсы), «Арт холл» (ижади коллективтар өсөн), «БРИКС һәм ШОС илдәренең II йәштәр форумы» (йәш лидерҙар һәм эшҡыуарҙар өсөн эшләү майҙансығы) бар, тип аңлатма бирҙеләр Башҡортостан Рәсәй Йәштәр союзының матбуғат хеҙмәтендә.
Сәхнә йүнәлешендә ҡатнашыусылар айырым номинацияларҙа һайлап алыу турын үтә. Уларҙы эксперттар һәм шоу-бизнес йондоҙҙары баһалай.
Сараны ойоштороусылар — Рәсәй Йәштәр союзы, илдең Мәҙәниәт, Фән һәм мәғариф министрлыҡтары һәм Башҡортостан Хөкүмәте.

robotstxt: allowed

filter: keep


text:
Өфөлә энергетика күргәҙмәләре үтәсәк
Өфөлә 20-23 октябрь көндәре XV “Урал — 2009 энергетикаһы” халыҡ-ара махсуслаштырылған, VII “Энергияны һаҡлау” махсуслаштырылған , IV “Кабель. Сымдар. Арматура”, I ”Электр һәм яҡтылыҡ техникаһы “махсуслаштырылған күргәҙмәләре үтәсәк. Экспозициялар “Аҡбуҙат” ипподромы манежы бинаһында урынлаштырыласаҡ.
Күргәҙмәләрҙең ойоштороусылары: РФ-ның Энергетика министрлығы һәм БР-ҙың Сәнәғәт һәм тышҡы иҡтисади бәйләнештәр министрлыҡтары булышлығында Башҡорт күргәҙмәләр компанияһы, “Башҡортостан” күргәҙмәләр комплексы, БР-ҙың Сауҙа-сәнәғәт палатаһы, “Башкирэнерго” асыҡ акционерҙар йәмғиәте.
“Урал -2009 энергетикаһы” – Башҡортостан Республикаһында төп энергетик бизнес — форумға әүерелгән иң ҙур күргәҙмәләрҙең береһе. Уның сиктәрендә сәнәғәттең бөтә тармаҡтарына тәғәйенләнгән энергетика комплексы номенклатураһының киң спектры күрһәтеләсәк. “Яҡтылыҡ техникаһы Сауҙа Ассоциацияһы” булышлығында беренсе тапҡыр ”Электр һәм яҡтылыҡ техникаһы “ күргәҙмәһе үтәсәк. Бынан тыш экспоненттарҙың төп өлөшөн Рәсәйҙең 23 төбәгенән – Мәскәү, Ленинград, Кабардин-Балкар, Иваново,Курск, Пенза,Свердловск, Смоленск, Тула, Силәбе өлкәләре, Пермь крайы, Татарстан Республикаһынан – йыйыласаҡ ҡунаҡтар тәшкил итәсәк һәм ошо күргәҙмәләрҙең үҙенсәлеге булып тора ла инде. Быйылғы бизнес-форумда 130-ҙан ашыу предприятие ҡатнашасаҡ, улаҙың күпселеге – етештереүсе фирмалар


text:
Константин Толкачев Хөрмәт грамоталары тапшырҙы
Бөгөн Башҡортостан Республикаһы Дәүләт Йыйылышы-Ҡоролтай Рәйесе Константин Толкачев республика ҡануниәтен үҫтереүгә ҙур өлөш индергәне һәм әүҙем ижтимағи-сәйәси эшмәкәрлеге өсөн Өфө агрегат производство берекмәһенең генераль директоры Юрий Порошинға, «Газсервис» асыҡ акционерҙар йәмғиәтенең баш инженеры Рәйес Күскилдинға, Башҡортостан Республикаһының Контроль-иҫәп палатаһы рәйесе урынбаҫары Ғәлиә Лоҡмановаға һәм Ҡарлыхан ауыл участка дауаханаһы баш врачы Нәғим Ҡәйүмовҡа Хөрмәт грамоталары тапшырҙы. Уларҙың тәүге икәүһе – Дәүләт Йыйылышы депутаттары, һуңғыһы – Балаҡатай район Советы рәйесе.
Бүләкләнеүселәр, Башҡортостанға һәм уның халҡына хеҙмәт итеүҙә, республика бюджетын һаҡлау буйынса үҙ профессиональ һәм йәмәғәтселек бурыстарын тағы ла сифатлыраҡ үтәүгә бөтә көстәрен һаласаҡ, тип ышандырҙы.


text:
«Йәштәр эшҡыуарлығы: идеянан бизнесҡа тиклем» дискуссия майҙансығы ойошторола
Рәсәй Эшҡыуарлыҡ көнөнә ҡарата Эшҡыуарлыҡ аҙналығы сиктәрендә 21 майҙа Өфөлә «Йәштәр эшҡыуарлығы: идеянан бизнесҡа тиклем» дискуссия майҙансығы ойоштороласаҡ. Сараны 2010 йылға Бәләкәй һәм урта эшҡыуарлыҡҡа ярҙам программаһына ярашлы Өфө Эшҡыуарҙар союзы һәм Өфө ҡалаһы ҡала округы Советы ҡарамағындағы Йәштәр йәмәғәт палатаһы ойоштора.
Сарала Өфө Эшҡыуарҙар союзы Советы рәйесе, Өфө ҡалаһы ҡала округы Советы рәйесе урынбаҫары, «Респект» Хоҡуҡ Компанияһының генераль директоры Ольга Одинокова, Өфө Эшҡыуарҙар союзы Советы ағзалары — Башҡортостан республика юридик компаниялар ассоциацияһы рәйесе, "Фонд "АЯКС" яуаплылығы сикләнгән йәмғиәте генераль директоры Владимир Вишневский һәм «Альянс» («Һеҙҙең өсөн эш») яуаплылығы сикләнгән йәмғиәте генераль директоры Арсен Нурижданов, БР Эшҡыуарлыҡ ойошмалары ассоциацияһы Советы ағзаһы, «Радуга» компанияһы төркөмө президенты Дмитрий Щербацкий һәм башҡалар ҡатнашасаҡ.
Билдәле эшҡыуарҙар йәштәр менән тәжрибә уртаҡлашасаҡ, үҙ ҡаҙаныштары хаҡында һөйләйәсәк, киң таралған хаталарҙан ҡурсалаясаҡ, яңы эш башлаусы эшҡыуарҙарҙың идеяларын баһалаясаҡ.
Сара Өфө ҡалаһы, СССР-ҙың 50 йыллығы урамы, 48/1, 3-сө ҡат, конференц-зал адресы буйынса үткәреләсәк.


text:
«Китап» нәшриәте Йошкар-Олала милли китап фестивалендә ҡатнашты
Йошкар-Олала Марий Иле Республикаһының милли китап фестивале сиктәрендә Волга буйы федераль округы төбәктәре һәм Рәсәйҙең фин-уғыр биләмәләре вәкилдәре ҡатнашлығында «Китаптар донъяһы сикһеҙ» Төбәк-ара китаптар күргәҙмә-йәрминкәһе үткәрелде. Сарала Зәйнәб Биишева исемендәге Башҡортостан «Китап» нәшриәте ҡатнашты.
Фестивалдең маҡсаты – берҙәм мәҙәниәт майҙанын һәм баҫмаларҙың тел төрлөлөгөн һаҡлау, иң яҡшы нәшриәт проекттарын асыҡлау һәм туған телдә уҡыуҙы популярлаштырыу, нәшриәтселәр, китап продукцияһын таратыусылар, китапханалар һәм әҙәбиәт сығарыу һәм һатыу менән ҡыҙыҡһынған башҡа учреждениелар һәм ойошмалар араһында профессиональ бәйләнештәрҙе киңәйтеү.
Фестиваль программаһына «Волга буйының китап мәҙәниәте донъяһы» түңәрәк өҫтәле инде, унда доклад менән «Китап» нәшриәте директоры, философия фәндәре кандидаты Зөфәр Тимербулатов сығыш яһаны. Ул, әгәр төбәк етәкселеге үҙ халҡының аң-белем даирәһен киңәйтеү тураһында хәстәрлек күрһә, урындағы авторҙарға ярҙам итеү хаҡында уйлаһа, үҙ төбәге һәм уның күренекле кешеләре тураһында халыҡҡа еткерергә ынтылһа, үҙ әҙәбиәтселәренең китаптарын сығарыуға средстволар табасаҡ, тип билдәләне.
«Китап» нәшриәте етәкселеге китап нәшер итеүселәрҙе артабан интеграциялау темаһын да ҡуҙғатты.
¬ Нәшриәттәрҙе, иң элек, китап сауҙаһы өлкәһендә интеграциялауға ҡыйыу тотонорға, бының өсөн хәҙерге заман мәғлүмәт-коммуникация технологияларын әүҙемерәк файҙаланырға кәрәк,– тип иҫәпләй Зөфәр Тимербулатов.


text:
Фото:
Рөстәм Хәмитов Рәсәй Президентының Волга буйы федераль округындағы тулы хоҡуҡлы вәкиле ҡарамағындағы Советтың эш төркөмө ултырышын үткәрҙе
Фото:
8 февралдә Башҡортостан Президенты Рөстәм Хәмитов видеоконференция режимында Рәсәй Федерацияһы Президентының Волга буйы федераль округындағы тулы хоҡуҡлы вәкиле ҡарамағындағы Советтың эш төркөмөнөң тәүге ултырышын үткәрҙе. Унда «Яңыртыу шарттарында Волга буйы федераль округы төбәктәренең агросәнәғәт комплексын үҫтереү тураһында»ғы мәсьәлә ҡаралды.
Видеоконференция барышында Рәсәй Президентының Волга буйы федераль округындағы тулы хоҡуҡлы вәкиле урынбаҫары Галина Изотова Совет ултырышына материалдар әҙерләү буйынса эш төркөмө составы булдырылыуын билдәләне.
«Эш төркөмө етәксеһе итеп Башҡортостан Республикаһы Президенты Рөстәм Хәмитов билдәләнде. Уны һайлау осраҡлы түгел, сөнки Башҡортостан тотош Рәсәй Федерацияһында ауыл хужалығы продукцияһы етештереү буйынса ҙур төбәк булып тора. Унда әүҙем һәм уңышлы аграр сәйәсәт тормошҡа ашырыла», — тип һыҙыҡ өҫтөнә алды Галина Изотова.
Рәсәй Федерацияһы Президентының Волга буйы федераль округындағы тулы хоҡуҡлы вәкиле ҡарамағындағы Советтың «Яңыртыу шарттарында Волга буйы федераль округы төбәктәренең агросәнәғәт комплексын үҫтереү тураһында»ғы мәсьәлә буйынса ултырышы быйыл мартта үтәсәк.
Рөстәм Хәмитов билдәләүенсә, Волга буйы федераль округы составына инеүсе төбәктәр – Рәсәйҙә эре ауыл хужалығы продукцияһы етештереүселәр иҫәбендә. Илдәге ауыл хужалығы биләмәләренең 13 процентын тәшкил иткән Волга буйы федераль округы Рәсәйҙең ауыл хужалығы продукцияһының дүрттән бер өлөшөн етештерә. Округта 42 меңдән ашыу крәҫтиән (фермер) хужалығы һәм 8 меңдән ашыу ауыл хужалығы предприятиеһы эшләй.
— Инвестициялар йәлеп итеү ҡеүәһе буйынса ауыл хужалығы округта – нефть эшкәртеү өлкәһенән һуң икенсе урында, — тип иҫкә төшөрҙө Президент. – Бына нимә ул Волга буйы федераль округындағы ауыл хужалығы. Был өлкәләге хәл һуңы йылдарҙа тотороҡланып, 2010 йылдағы ҡоролоҡ эҙемтәләре бөтөрөлһә лә, әлегә тармаҡтың йылдам үҫешен тәьмин итеп булмай.
— Бөгөн дәүләт ярҙамының яңы механизмдарына күсеү зарур, ул иҡтисади нигеҙләнгән булырға тейеш, — тип һыҙыҡ өҫтөнә алды төбәк башлығы. – Агросәнәғәт комплексына дәүләт ярҙамы күрһәтеүҙе сикләү шарттарында эшләргә тура киләсәк.
Рөстәм Хәмитов фекеренсә, аграр сектор етәкселәренең һәм белгестәренең эшмәкәрлегендә тармаҡҡа инвестициялар йәлеп итеүгә, ауыл хужалығы производствоһын үҫтереү буйынса фәнгә нигеҙләнгән ҙур проекттарҙы тормошҡа ашырыуға баҫым яһарға кәрәк.
Төбәк башлығы билдәләүенсә, Совет ултырышында әйтеп ишеттерелгән тәҡдимдәр ҡабул ителәсәк 2020 йылға тиклем Рәсәйҙең ауыл хужалығын үҫтереү программаһында сағылыш табырға тейеш.


text:
«Колос» студенттар төҙөлөш отряды Рәсәйҙә иң яҡшы тип танылды
РФ Ауыл хужалығы министрлығында аграр вуздарҙың махсус студенттар отрядтары конкурсы еңеүселәренә наградалар тапшырылды.
Быйыл конкурс 14 номинация буйынса үткәрелде: «Иң яҡшы отряд», «Иң яҡшы отряд командиры», «Иң яҡшы отряд комиссары», «Отрядтарҙың эшен ойоштороусы иң яҡшы вуздар», «Үҫемлекселек», «Механизациялау», «Малсылыҡ», «Ауыл төҙөлөшө», «Ауыл хужалығы продукттарын эшкәртеү», «Территорияларҙы төҙөкләндереү һәм йәшелләндереү», «Шефлыҡ ярҙамын ойоштороу», «Янғынға ҡаршы көрәш», «Финанс отрядтары» һәм «Ауыл хужалығы производствоһын электрлаштырыу».
23 вуздың студенттар отрядтары вәкилдәре Кубоктар һәм Почет грамоталары алды. Башҡорт дәүләт аграр университетының «Колос», Алтай дәүләт аграр университетының «Аграрник» һәм Кострома дәүләт ауыл хужалығы академияһының «44-й регион – Академики» студенттар төҙөлөш отрядтары иң яҡшы отрядтар тип танылды.
Илдә студенттар отрядтары хәрәкәтен үҫтереүгә ҙур иғтибар бирелә. Айырыуса ауыл халҡы өсөн тынғыһыҙ ураҡ көндәрендә студенттар отрядтарының ярҙамы юғары баһалана. Үҙ сиратында, отрядта эшләп, студенттар кәрәкле күнекмә ала.
Производство эшмәкәрлеге менән бер рәттән студенттар ауыл халҡына, балалар йорттарына, ҡарттар йорттарына, Бөйөк Ватан һуғышы ветерандарына социаль ярҙам күрһәтә.
2010 йылда РФ Ауыл хужалығы министрлығы вуздарының Бөтә Рәсәй студенттар отряды 39500 яугирҙы берләштергән 1074 студенттар отрядынан торҙо. Аграр вуздың һәр бишенсе студенты – студотряд яугиры. 1 миллиард һумдан ашыулыҡ эштәр башҡарылды. Эш хаҡының дөйөм фонды 200 миллион һумдан ашыу тәшкил итте.


text:
Ауыл хужалығы министрлығы баҡсасыларға ярҙамды арттырырға ниәтләй
Ауыл хужалығы министрлығы баҡсасыларға ярҙамды арттырырға ниәтләй.
Ведомство башлығы Александр Ткачев баҡсасылыҡ менән әүҙем шөғөлләнеүселәргә субсидия бүлергә тәҡдим итте. Мәҫәлән, бер гектар майҙан өсөн 350 мең һум тапшырыуҙары ихтимал. Баҡсасылыҡ хәрәкәте импортҡа алмаш программаһы тормошҡа ашырылғандан алып әүҙем үҫешә башланы. Былтыр тармаҡҡа 2 миллиард ярым һум бүленде. Ошо аҡсаға 14 мең гектар баҡса һалынған. Быйыл майҙандар 6 мең гектарға арттырылды.


text:
Башҡортостанда ислам нигеҙҙәренән белем биргән 70-тән ашыу уҡытыусы аттестация үтте
Башҡортостан Республикаһы мосолмандары Диниә назаратында бер аҙна барған аттестация дауамында 70-тән ашыу кеше Башҡортостан мәсеттәрендә ислам нигеҙҙәрен уҡытырға хоҡуҡтарын раҫлаусы таныҡлыҡтар алды.
БР мосолмандары Диниә назараты рәйесе мөфтөй Нурмөхәмәт Ниғмәтуллин, БР мосолмандары Диниә назараты рәйесенең мәғариф мәсьәләләре буйынса урынбаҫары Руслан Сәйәхов һәм тәжрибәле уҡытыусыларҙан торған аттестация комиссияһы һынау үтеүселәрҙең ислам хоҡуҡтары, йолалары, Ҡөрьән, мосолман этикеты, Мөхәммәт пәйғәмбәр тормошо буйынса белемдәрен тикшерҙе.
Руслан Сәйәховтың билдәләүенсә, уҡытыусыларҙың белем кимәле уҙған йылдар менән сағыштырғанда ярайһы ныҡ күтәрелгән.
Нурмөхәмәт Ниғмәтуллин әйтеүенсә, бындай тикшереүҙәр даими үткәреләсәк. Ул бынан алдараҡ республика мәсеттәре имамдарының да аттестация үтеүен телгә алды.
— Беҙгә райондарҙағы мәсеттәрҙә эшләгән кешеләрҙең ниндәй белемгә эйә булыуын белеү мөһим, — тип һыҙыҡ өҫтөнә алды мөфтөй. – Аттестация арҡаһында уҡытыусыларыбыҙҙың көслө булыуын асыҡланыҡ һәм улар менән артабан ниндәй йүнәлештә эшләргә кәрәклеген билдәләнек.


text:
Өфөлә Башҡортостандың тәбиғәт байлыҡтары тураһында белешмә китап донъя күрҙе
БР Әхмәтзәки Вәлиди исемендәге Милли китапханаһының мәғлүмәт-библиография бүлеге Башҡортостанда Тирә-яҡ мөхитте һаҡлау йылына ҡарата «Киләсәк быуындар өсөн һаҡлайыҡ» («Сохраним для будущих поколений») исемле белешмә әҙерләп сығарҙы.
Тәбиғәт донъяһының байлығы һәм күп төрлөлөгө, Башҡортостандың экологик именлеге мәсьәләләре тураһында мәғлүмәт биреү белешмәнең төп маҡсаты булып тора. Баҫмаға китаптар, йыйынтыҡтар исемдәре, башҡорт, рус һәм татар телдәрендә сыҡҡан гәзит-журналдарҙан, йыйынтыҡтарҙан мәҡәләләр исемдәре индерелгән. Тупланған материал 1963 йылдан алып 2013 йылға тиклемге 50 йыллыҡ осорҙо үҙ эсенә ала.
Баҫма киң ҡатлам уҡыусыларға – крайҙы өйрәнеүселәргә, студенттарға, мәктәп уҡыусыларына тәғәйенләнгән.
Белешмә менән БР Милли китапханаһының мәғлүмәт-библиография бүлегендә танышырға була, тип хәбәр итте китапхана хеҙмәткәре Загина Әғзәмова.


text:
Рәсәйҙә «Георгий таҫмаһы» акцияһы башланды
Еңеү көнөн билдәләү сиктәрендә «Георгий таҫмаһы» бөтә Рәсәй акцияһы старт алды. Ул 9 майға тиклем дауам итәсәк.
Акция сиктәрендә волонтерҙар үтеп барыусыларға таҫмалар таратасаҡ. Ойоштороусылар фекеренсә, был билдәне тағып йөрөү патриотизм һәм Бөйөк Ватан һуғышында һәләк булғандарҙы хәтерләү символы буласаҡ. Бер нисә мең Георгий таҫмаһы төбәктең ҡала һәм ауылдарында таратыласаҡ. Башҡортостан Республикаһының йәштәр эштәре һәм спорт министры урынбаҫары Руслан Ғизәтуллин билдәләүенсә, таҫмалар хәрби-патриотик саралар үткәреү урындарында таратыласаҡ. Был билдәләрҙе тағып йөрөү, Руслан Ғизәтуллин фекеренсә, һуғыш ветерандарын йәш быуын менән берләштерә.
Белешмә өсөн. «Георгий таҫмаһы» акцияһы тәүге тапҡыр бер нисә мәғлүмәт агентлығы һәм йәштәр йәмәғәт ойошмаһы менән 2005 йылда ойошторолдо. Проект тормошҡа ашырыла башлағандан алып, ойоштороусылар билдәләүенсә, унда донъяның унлаған иле ҡатнашҡан, бөтә донъя буйлап 60 миллиондан ашыу Георгий таҫмаһы таратылған.


text:
Башҡортостан Президенты йәш ғалимдарға фән һәм техника өлкәһендә премиялар тапшырҙы
Республика көнө алдынан Өфөлә йәш ғалимдар тәбрикләнде. Фән һәм инновациялар өлкәһендәге иң яҡшы ҡаҙаныштар 2002 йылда булдырылған Республика дәүләт премиялары менән билдәләнде. Ике йәш тикшеренеүсе 150-шәр мең һум аҡса аласаҡ. 2011 йылғы лауреат исеменә Башҡорт дәүләт аграр университетының химия кафедраһы мөдире Регина Исламова һәм Өфө дәүләт нефть техник университеты аспиранты Әнүәр Вәлиев лайыҡ булды.
Лауреаттарға был юғары наградаларҙы Башҡортостан Президенты Рөстәм Хәмитов тапшырҙы. Йәш ғалимдарҙың перспективалы эшләнмәләренә ярҙам итеү өсөн Хөкүмәт барыһын да эшләй, тип белдерҙе ул. 11 йыл эсендә лауреат исеменә 17 ғалим һәм 10 ғалимдар коллективы лайыҡ булған.
— Һөҙөмтәләргә өлгәшеү өсөн күп йылдар кәрәк. Мин үҙем фәндән сыҡҡан кеше булараҡ, ғилми эшмәкәрлектең көсөргәнешле хеҙмәт талап итеүен яҡшы аңлайым. Шул уҡ ваҡытта уңышһыҙлыҡтар, уңыштарға ҡарағанда йышыраҡ була, айырыуса был эксперимент үткәреү эштәренә ҡағыла. Әммә был ихтыяр көсөн тәрбиәләй һәм билдәле бер мөмкинлектәр бирә, — тип һыҙыҡ өҫтөнә алды Рөстәм Хәмитов.
Республика башлығы лауреаттарға түбәндәге һүҙҙәр менән мөрәжәғәт итте:
— Бындай баһаға эшһөйәрлегегеҙ, ижадығыҙ, һәләтегеҙ, маҡсатҡа ынтылыусан булыуығыҙ менән лайыҡ булдығыҙ. Һеҙҙең эшмәкәрлек ярҙамында республика үҙенең фәнни-техник мөмкинлектәрен нығыта, инновацион сәйәсәт формалаштырыу буйынса алға табан аҙымдар яһай. Ғалимдарыбыҙҙың ҡаҙаныштары һуңғы йылдарҙа илдә һәм унан ситтә лә билдәле була башланы. Башҡортостан гуманитар фәндәр, этнография, көнсығышты өйрәнеү, социология, шулай уҡ ғәмәли һәм техник йүнәлештәр буйынса халыҡ-ара фәнни форумдар үткәреү урынына әүерелде. Беҙҙең ғилми учреждениелар федераль фондтар һәм халыҡ-ара ойошмалар менән бәйләнештәрҙе нығыта. Республика Рәсәй Федерацияһының Инновацион төбәктәр ассоциацияһы составына инде.
Рөстәм Хәмитов ҡайһы бер ҡыйынлыҡтар булыуы хаҡында ла әйтте.
— Сәнәғәт продукцияһының дөйөм күләмендә юғары технологиялы продукция өлөшө элеккесә бәләкәй, производстволар эшмәкәрлегенә фәнни белем индереү, ғилми институттарыбыҙҙың ҡаҙаныштарын ил һәм донъя баҙарҙарына сығарыу йәһәтенән дә ауырлыҡ кисерәбеҙ. Әммә был мәсьәләләрҙе хәл итеп буласаҡ, тип уйлайым. Фән һәм производство араһында бәйләнештәр нығый. Быйыл үҙ эштәрен ғилми учреждениелар һәм юғары уҡыу йорттары вәкилдәре генә түгел, предприятиелар ҙа да тәҡдим итә башланы, — тине Башҡортостан Президенты. – Республика йәш ғалимдарға ҙур өмөттәр бағлай. Лауреаттарыбыҙҙың киләсәге яҡты булыр, тип ышанам.
Конкурс комиссияһы эксперттары билдәләүенсә, йылдан йыл эштәрҙең сифаты яҡшыра. Йәш ғалимдар төрлө өлкәләрҙә эшләй. Атап әйткәндә, был лазер мөмкинлектәрен өйрәнеүгә һәм биотехнологияларға бәйле эшләнмәләр.
Сара һуңында лауреаттар ярҙам күрһәткәндәре һәм хеҙмәттәрен юғары баһалағандары өсөн республика Президентына, Хөкүмәткә, эксперттар комиссияһына, үҙҙәренең ғилми етәкселәренә, юғары уҡыу йорттарына һәм яҡындарына рәхмәтен белдерҙе.


text:
Башҡортостандың 37 баҫмаһы «Матбуғаттың алтын фонды-2012» исемлегенә инде
Башҡортостан «Матбуғаттың алтын фонды»ның иң күп еңеүселәрен йыйған төбәктәр иҫәбенә инде. БР Журналистар союзынан хәбәр итеүҙәренсә, республиканың 37 баҫмаһы Рәсәйҙең иң яҡшы киң мәғлүмәт саралары исемлегенә эләккән.
2011 йылда Рәсәй төбәктәренән йәмғеһе 400-ләгән киң мәғлүмәт сараһы «Матбуғаттың алтын фонды»на инеү хоҡуғы өсөн көрәшкән.
Әүәлерәк «Башинформ» агентлығында хәбәр ителеүенсә, «Матбуғаттың алтын фонды» билдәһе 2005 йылда «Матбуғат» халыҡ-ара профессиональ күргәҙмәһе менән булдырылған. Ул Рәсәйҙең рухи тергеҙелеүенә һәм милләтте интеллектуаль йәһәттән байытыуға булышлыҡ итеүсе материалдар баҫтырыусы, юғары әхлаҡи принциптарҙы әүҙем һәм белеп пропагандалаусы баҫмаларға бирелә.
Еңеүсе баҫмаларҙың тулы исемлеге менән БР Журналистар союзының сайтында танышырға мөмкин.


text:
Башҡортостанда йәшәүсе 3600-ҙән ашыу кеше Өфөнөң мобиль халыҡ мәшғүллеге үҙәге хеҙмәттәре менән файҙаланған
Өфөнөң мобиль халыҡ мәшғүллеге үҙәге үткән йылда Башҡортостан ҡалалары һәм райондарына 60 тапҡыр эш сәфәре менән сыҡҡан. Йыл дауамында баш ҡалалағы халыҡ мәшғүллеге үҙәгенең мобиль үҙәге республикала йәшәүсе 3600-ҙән ашыу кешегә 5 меңгә яҡын дәүләт хеҙмәте күрһәткән. Иҫегеҙгә төшөрәбеҙ, уларҙың барыһы ла бушлай күрһәтелә.
Мобиль үҙәк тарафынан күрһәтелгән дәүләт хеҙмәттәренең күпселеге – 3500-ҙән ашыуы – һөнәри йүнәлеш өлкәһендә ярҙам күрһәтеү.
Өфөнөң халыҡ мәшғүллеге үҙәгенән хәбәр итеүҙәренсә, мобиль үҙәк хеҙмәттәре менән өс меңдән ашыу студент һәм мәктәп уҡыусыһы, 100-гә яҡын эш эҙләүсе һәм иректән мәхрүм итеү рәүешендә яза алған яҡынса 400 кеше ҡулланған.
Бынан тыш, баш ҡалалағы халыҡ мәшғүллеге үҙәгенең мобиль үҙәге үткән йыл дауамында Өфө, Стәрлетамаҡ, Нефтекама, Мәләүез ҡалаларында һәм Благовар районында йәштәр, юғары һәм урта махсус уҡыу йорттарын тамамлаусылар өсөн вакансиялар йәрминкәләрен үткәреүҙә ҡатнашҡан.


text:
Рөстәм Хәмитов: «Инвалид баланы тәрбиәгә алған ғаиләләргә түләүҙәр 500 мең һумға тиклем арттырыласаҡ»Фото: Олег Яровиков
Рөстәм Хәмитов: «Инвалид баланы тәрбиәгә алған ғаиләләргә түләүҙәр 500 мең һумға тиклем арттырыласаҡ»
Рөстәм Хәмитов: «Инвалид баланы тәрбиәгә алған ғаиләләргә түләүҙәр 500 мең һумға тиклем арттырыласаҡ»Фото: Олег Яровиков
Башҡортостанда инвалид баланы тәрбиәгә алған ғаиләләргә түләүҙәр 500 мең һумға тиклем арттырыласаҡ. Был хаҡта шаршамбы, 6 мартта, Халыҡ-ара ҡатын-ҡыҙҙар көнө алдынан республикала йәшәүсе күп балалы әсәләргә «Әсәлек даны» миҙалдарын тапшырып, Башҡортостан Президенты Рөстәм Хәмитов хәбәр итте. Наградаларға биш һәм унан да күберәк бала тәрбиәләгән 56 ҡатын эйә булды.
— Халыҡ һанын арттырыу, демографик хәлде яҡшыртыу дәүләттең төп бурысы булып тора. Был йәһәттән 2012 йыл беҙҙең өсөн уңышлы булды – республикала 60 меңгә яҡын сабый тыуған, — тине Рөстәм Хәмитов.
Республика башлығы билдәләүенсә, балалар баҡсаларына сираттар мәсьәләһе лә хәл ителә. Шулай итеп, үткән йылда Башҡортостандың мәктәпкәсә белем биреү учреждениеларында 14,5 меңгә яҡын урын булдырылған.
Наградлау тантанаһында Башҡортостан Президентына Ейәнсура районының Ҡужанаҡ ауылынан башланғыс кластар уҡытыусыһы Луиза Ниязғолова мөрәжәғәт итте. Ул һаулыҡ мөмкинлектәре сикләнгән балаларҙы тәрбиәгә алған күп балалы ғаиләләргә ярҙам итергә тәҡдим итте. Ҡатын алты бала үҫтерә, уларҙың береһе – тәрбиәгә алынған инвалид бала. Әммә Луиза Ниязғолова уларҙы айырып ҡарамай, һәр береһен бөтә йөрәктән ярата.
Башҡортостан Президенты был башланғысты хупланы.
— Балалар йорттарынан, интернаттарҙан һәм махсус учреждениеларҙан баланы тәрбиәгә алған ғаиләләргә ярҙам итергә тырышабыҙ. Сәләмәт баланы тәрбиәгә алған ғаиләләр республика бюджетынан 400 мең һум күләмендә әсәлек капиталы ала. Бөгөнгө көндән инвалид баланы тәрбиәгә алған граждандар өсөн был сумманы 500 мең һумға тиклем арттырасаҡбыҙ, — тине Рөстәм Хәмитов.


text:
Башҡортостанда сәнәғәт производствоһы индексы 109,4% тәшкил итте
Башҡортостанда сәнәғәт производствоһы индексы өс төр эшмәкәрлек («файҙалы ҡаҙылмалар сығарыу», «эшкәртеү производстволары», «электр энергияһын, газ һәм һыу етештереү һәм таратыу») буйынса 109,4% тәшкил итте, тип хәбәр итә Федераль дәүләт статистикаһы хеҙмәтенең Башҡортостан буйынса территориаль органы.
Статистиктар билдәләүенсә, һуңғы өс йыл дауамында, уртаса Рәсәйҙәге күрһәткес менән сағыштырмаса, республика индексының йылдамыраҡ үҫеше һаҡланып килә. Шулай итеп, 2010 йылдың ғинуар-сентябренә ҡарата Рәсәй Федерацияһы буйынса сәнәғәт производствоһы индексы 105,2% тәшкил иткән.


text:
Фото:
Борис Гребенщиков Өфөлә «Аквариум»дың 40.00 йыллығын үткәрҙе
Фото:
«Аквариум» төркөмө һәм Борис Гребенщиков «40.00 йәш» юбилей программаһы менән Йәштәр һарайы сәхнәһендә сығыш яһаны.
Концерт ике сәғәт ярымдан ашыу барҙы. Гребенщиков төркөмдөң элекке хиттарын, шулай уҡ яңы йырҙарын башҡарҙы. Сарала билдәле ҡурайсы Роберт Юлдашев та ҡатнашты, легендар музыкант менән ул бер нисә импровизация башҡарҙы.
Борис Гребенщиков һүҙҙәренсә, тамашасылар, шул иҫәптән өфөлөләр алдында сығыш яһау уның өсөн оло хөрмәт.
Уның концерттары һәр саҡ төрлө була. Музыкант репертуарында 500-ҙән ашыу йыр бар. Һәр береһенә айырым кәйеф кәрәк — әгәр ул юҡ икән, тимәк, был йыр концертта башҡарылмаясаҡ.
«Аквариум» төркөмөн булдырыусы фильмдар өсөн йырҙар яҙа башлаясағын да фараз итә.
— Фильмдар өсөн йыр яҙыу буйынса бер нисә тәҡдим дә булды, — тине Борис Гребенщиков. – Билдәле сценарист һәм режиссер Иван Вырыпаев үҙенең яңы киноһы өсөн минең йырҙы алды. Әммә нәҡ фильмдар өсөн музыка яҙырға әлегә мөмкинлек юҡ: йыл әйләнәһенә гастролдәрҙә йөрөйбөҙ, һуңғы ай ярым эсендә өйҙә өс көн генә булдым. Үҙемдең ейәнемде ғүмеремдә — ике тапҡыр, ә ейәнсәремде өс тапҡыр ғына күрҙем. Бына шундай номиналь ҡартатай мин: бар ҙа кеүек, юҡ та кеүекмен. Ә әгәр мин ысын ҡартатай булһам, һеҙ мине күрмәҫ инегеҙ. Был йәһәттән мин ғаилә кешеһе түгел. Минең балаларым – йырҙар.
Замандаштары араһынан үҙенең кумиры булырлыҡ бер кешене лә атаманы Гребенщиков.
— Меңләгән башҡарыусының ижадын хөрмәт итәм, — тине музыкант. — Әммә йырҙарын һәр ваҡыт тыңлағы килеп торған бер кешене лә атай алмайым.
— Легенда булыу еңелме?
— Белмәйем, булып ҡарағаным юҡ.


text:
Сергей Карась: Республикала ҡотҡарыу саралары һәм ҡотҡарыусы көстәр етерлекФото: Олег Яровиков
Сергей Карась: Республикала ҡотҡарыу саралары һәм ҡотҡарыусы көстәр етерлек
Сергей Карась: Республикала ҡотҡарыу саралары һәм ҡотҡарыусы көстәр етерлекФото: Олег Яровиков
— Республикала ҡотҡарыу саралары һәм ҡотҡарыусы көстәр етәрлек, — тип хәбәр итте «Башинформ» агентлығында үткән матбуғат конференцияһында Рәсәй Ғәҙәттән тыш хәлдәр министрлығының БР буйынса Баш идаралығы начальнигы урынбаҫары, БР бәләкәй суднолар буйынса дәүләт инспекцияһы начальнигы Сергей Карась. — Быларға БР авария-ҡотҡарыу отряды ла, шулай уҡ Өфө һәм Стәрлетамаҡ ҡалаларының авария-ҡотҡарыу отрядтары ла инә. Улар һәр ваҡыт ярҙамға килергә әҙер, әммә беҙ ҡотҡарыусыларҙы һәр боролошҡа ҡуя алмайбыҙ, улар һыу инеү өсөн махсус билдәләнгән һәм йыһазландырылған урындарҙа ғына дежур итә. Шулай уҡ беҙгә ҡотҡарыусыларҙың студенттар корпусы ла ярҙам итә. Был бик ҙур көс, улар көн һайын иртәнге 10-дан киске 11-гә тиклем дежурҙа. Студенттар тейешле әҙерлек үткән. Бынан тыш, йәштәр һәйбәт йөҙә һәм медицина ярҙамы күрһәтә ала.
Сергей Павлович билдәләүенсә, йылына улар менән 200-гә яҡын килешеү төҙөлә.
— Егеттәргә ҡотҡарыусы булып эшләү оҡшай, рухи ҡәнәғәтләнеүҙән тыш, улар һәйбәт эш хаҡы ла ала.
Республикала 67 һыу буйында халыҡ күпләп ял итеү өсөн тәғәйенләнгән урын йәки пляж эшләргә тейеш, әммә бөгөнгө көндә ни бары 15-е генә асылған, шуларҙың икәүһе — Өфөлә. Ҡалған 52-һенең эшләмәүенең сәбәптәре – йыһазландырылмауы йәки бысраҡ һыулы булыуы. Әлеге ваҡытта ҡотҡарыусылар был һыу ятҡылыҡтарының төбөн тикшереүҙе һәм таҙартыуҙы тамамлай, алдағы өс-дүрт көн эсендә улар ял итеүселәрҙе ҡабул итергә әҙер буласаҡ. Шулай ҙа республика халҡы һыу инеү миҙгелен асҡан. Ҡорбанһыҙ булманы – миҙгел асылғандан алып дүрт кеше һәләк булды. Республика һыу объекттарында 2010 йылда бөтәһе 42 ғәҙәттән тыш хәл теркәлгән, уларҙа 35 кеше һәләк булған, шуларҙың дүртәүһе – 14 йәшкә тиклемге балалар.
— Һыуҙың үҙенә ҡарата иғтибарлы ҡараш талап итеүен оноторға ярамай, — тине Сергей Карась. — Һыуҙа бәхетһеҙлек осрағын булдырмаҫ өсөн күп кәрәкмәй. Ни бары күптән билдәле ҡағиҙәләрҙе генә үтәргә кәрәк. Беренсенән, кеше күп булған йәки ҡотҡарыусылар менән һаҡланған махсус йыһазландырылған урындарҙа ғына һыу инергә кәрәк. Икенсенән, спиртлы эсемлектәр ҡулланмаҫҡа һәм ауырығанда һыуға инмәҫкә. Әгәр балаларығыҙ бар икән, уларға контроль булырға тейеш. Бик йыш балалар ата-әсәһен алдай һәм йылғаға һыу инергә йүгерә. Күптән түгел Өфөнөң Калинин районындағы Максимовка күлендә трагик осраҡ булды. Малай ололарға велосипедта йөрөйөм, тип әйтһә лә, үҙе һыу инергә ҡарар итә. Үкенескә күрә, бала бата.
БР бәләкәй суднолар буйынса баш дәүләт инспекторы билдәләүенсә, статистиканан күренеүенсә, күп осраҡта алкоголдән иҫергән 25-45 йәштәрҙәге ир-егеттәр һәм ҡарауһыҙ ҡалдырылған балалар бата. Ә халыҡтың иң һаҡ өлөшө — ҡатын-ҡыҙҙар. Улар араһында бөгөнгө көндә батыусылар юҡ.
Һүҙен тамамлап, Сергей Карась ыңғай тенденцияны билдәләне. Әгәр 1998 йылда һыуҙа 638 кеше һәләк булһа, уҙған йылда был һан 141-гә кәмегән.


text:
Фото:
Авдон ауылындағы “һаҡаллы” төҙөлөш мәсьәләһе асыҡ көйөнсә ҡала
Фото:
Авдон ауылында төп “һаҡаллы” төҙөлөш перспективаһы билдәһеҙ булып ҡала. Инвалидтар өсөн реабилитация үҙәге төҙөлөшө ҡасан тамамланыр, аңлашылмай. «Башинформ» мәғлүмәт агентлығына Авдон ауылы халҡы мөрәжәғәт итте, улар 90-сы йылдар аҙағында ауылда физкультура-сәләмәтләндереү комплексы төҙөлә башлауы тураһында хәбәр итә.
— Һис шикһеҙ, ауыл халҡы быға бик ҡыуанды, тик иртә ҡыуанғандар, баҡһаң, — тип әсенеп һөйләй Әнүәр Мохтаров. – Инде хәҙер 2010 йыл, ә спорткомплексты беҙ көтөп ала алманыҡ. Был «архитектура ҡомартҡыһы» һаман шул көйө тора, унда бер кемдең дә эше юҡ. Йәштәребеҙгә хатта спорт менән шөғөлләнерлек бер урын да юҡ.
«Башинформ» агентлығы 2004 йылға тиклем объектты Авдон ҡошсолоҡ фабрикаһы төҙөүен, заказсыһы булып республика Капиталь төҙөлөш идаралығы тороуын асыҡланы. Һәм был ысынлап та физкультура-сәләмәтләндереү комплексы булырға тейеш булған.
— Әммә 2004 йылда төҙөлөштө БР Һаулыҡ һаҡлау министрлығы ҡарамағына тапшыралар, — ти БР Йәштәр сәйәсәте һәм спорт министрлығы советнигы Римма Чередник. – Һәм спорт учреждениеһы урынына унда инвалидтар өсөн реабилитация үҙәге асылырға тейеш була. Был бинаға 52 миллион 209 мең һум аҡса һалынған да инде. Эштәрҙе тамамлау өсөн тағы 116 миллион һумдан ашыу талап ителә. Хәҙер объектта бер ниндәй ҙә төҙөлөш эштәре алып барылмай.
Әйтергә кәрәк, Башҡортостан Һаулыҡ һаҡлау министрлығында беҙ “һаҡаллы” төҙөлөш яҙмышы тураһында бер нимә лә асыҡлай алманыҡ.
Күренеүенсә, ҡағыҙҙар буйынса бинаның яҙмышы билдәле. Ысынында иһә, Авдондағы был бина емерелеүен, халыҡ ундағы әйберҙәре урлап ташыуын дауам итә.


text:
Төбәктә ҡулланыу хаҡтары индексы октябрҙә 100,5 процент тәшкил итте
Башҡортостанда октябрь айында тауарҙарға һәм хеҙмәтләндереүҙәргә ҡулланыу хаҡтары индексы 100,5 процент тәшкил итте, йыл башынан алып осорҙа — 104,9 процент, тип хәбәр итә Башҡортостанстат. Дөйөм алғанда, Рәсәй буйынса инфляция күрһәткестәре 100,6 һәм 105,3 процент кимәлендә.
Волга буйы федераль округында йыл башынан алып ҡулланыу хаҡтары индексы Ырымбур өлкәһендә – 104,8 процент һәм Киров өлеәһендә – 106,5 процент.
Октябрҙә аҙыҡ-түлек һиҙелерлек ҡиммәтәйҙе. Һөҙөмтәлә республикала аҙыҡ-түлеккә хаҡтар индексы 101 процент самаһы тәшкил итте. Картуфты индереп, йәшелсә-емешкә хаҡтар бер юлы 3 процентҡа күтәрелде.
Аҙыҡ-түлек булмаған тауарҙарға хаҡтар индексы октябрҙә — 100,6 процент, хеҙмәтләндереүҙәргә 99,6 процент тәшкил итте.


text:
Башҡортостан халҡы 2012 йылда 10 тонна бал ашаясаҡ
Ағымдағы йылда республика умартасылары 15 мең тоннаға яҡын бал йыйған. Бының яҡынса өстән бер өлөшө икенсе төбәктәргә һатыуға ебәреләсәк, ҡалғанын – Башҡортостан халҡы ашаясаҡ. Был хаҡта 6 сентябрҙә РБК мәғлүмәт агентлығында үткән матбуғат конференцияһында республика Президенты Рөстәм Хәмитов хәбәр итте.
— Был күрһәткес – әле сик түгел. Теория буйынса республика ресурстары йылына 150 мең тоннаға тиклем бал бирә ала. Бындай күрһәткестәргә ирешеү өсөн тармаҡты әүҙем үҫтерергә, яңы умарталыҡтар булдырырға, умарталар эшләргә кәрәк, — тип аңлатты Рөстәм Хәмитов.
Республика башлығы һүҙҙәренсә, Башҡортостандың бал етештереү буйынса әлегә конкуренттары юҡ.
Рөстәм Хәмитов шулай уҡ республика умартасылары продукцияһының шифалы үҙенсәлектәрен һыҙыҡ өҫтөнә алды.
— Мәскәү магазиндарында бал сифатының коэффициенты яҡынса 10 тәшкил итһә, Башҡортостанда был һан 30-50-гә тиң, — тине республика Президенты.


text:
Ҡырмыҫҡалы районында Шәжәрә байрамы үтте
Башҡортостандың Ҡырмыҫҡалы районы Һәүәләй ауылында Шәжәрә байрамы үтте. Байрамға республиканың алыҫ һәм яҡын ҡала һәм ауылдарынан күп ҡунаҡтар, ауылдаштар йыйлды.
Сара барышында ойоштороусылар ауылдың килеп сығышы хаҡында, шулай уҡ уны үҫтереү буйынса пландар тураһында ла һөйләне. Нәҡ Ҡырмыҫҡалы районы баҫыуҙарында заманында күп итеп шәкәр сөгөлдөрө үҫтергәндәр. Ауыл кешеләре өлгәшкән уңыштары өсөн «Социалистик Хеҙмәт Геройы» исеменә лайыҡ булған.
Муниципаль район хакимиәте башлығы Фәнзил Сыңғыҙовтың сығышы ҡунаҡтарҙа ҙур ҡыҙыҡһыныу уятты, ул ауылдың, шулай уҡ райондың иҡтисади һәм социаль үҫеш планы хаҡында һөйләне.


text:
Владимир Путин: «Төбәк башлыҡтарын күпләп алмаштырырға ярамай»
Рәсәй Хөкүмәте башлығы Владимир Путин, губернаторҙар корпусында проблемалар булыуына ҡарамаҫтан, төбәк башлыҡтарын күпләп алмаштырырға ярамай, тип иҫәпләй. Был турала ул Өфөләге Бөтә Рәсәй аграр форумының пленар ултырышында белдерҙе.
Крәҫтиән һәм фермер хужалыҡтары ассоциацияһы башлығы Владимир Плотников премьерға, Хөкүмәт ҡарарҙары төбәктәргә үҙгәреп килеп етә, ошоноң арҡаһында үҙенең һөҙөмтәлелеген юғалта, тип зарланды. Был төбәк башлыҡтарының компетент булмауынан килә, тип билдәләне ул.
— Улар власты дискредитациялай, Путинды ауыр хәлгә ҡуя, — тине Плотников. Быға яуап итеп премьер бөтә ғәйепте лә губернаторҙарға япһарырға теләмәүен белдерҙе.
— Беҙҙә губернаторҙар корпусы көслө. Һис шикһеҙ, проблемалар ҙа бар, әммә губернаторҙарҙы күпләп алмаштырырға ярамай, ипле эш итергә кәрәк, — тип һыҙыҡ өҫтөнә алды ул. Бынан тыш, Владимир Путин фекеренсә, әгәр ҡарарҙар төбәктәргә барып етмәй икән, тимәк, бурыстар төплө билдәләнмәгән һәм уны ғәмәлгә ашырыу контролдә тотолмаған.
— Бының өсөн үҙ өҫтөмдән яуаплылыҡты алып ташлағым килмәй, — тип һығымта яһаны Владимир Путин.


text:
Башҡортостан Бәләбәй моноҡалаһын үҫтереү буйынса килешеү төҙөргә ниәтләй
ӨФӨ, 2016 йыл, 15 апрель. /«Башинформ» мәғлүмәт агентлығы, Галина Бахшиева/.
Киләһе аҙнала Башҡортостан Бәләбәй моноҡалаһын үҫтереү буйынса генераль килешеү төҙөргә ниәтләй. Документҡа «Моноҡалаларҙы үҫтереү фонды» коммерцияға ҡарамаған ойошмаһы менән ҡул ҡуйыласаҡ.
Республиканың иҡтисади үҫеш министры Сергей Новиков хәбәр итеүенсә, Бәләбәй моноҡалаһы буйынса күҙалланған инвестиция күләме 7 миллиард һум самаһы тәшкил итәсәк.
«Бында Бәләбәй һөт комбинатына бәйле агросәнәғәт проекттары тормошҡа ашырыласаҡ. Меңдән ашыу эш урыны барлыҡҡа киләсәк», — тип өҫтәне Сергей Новиков.
2014 йылдың октябрендә Внешэкономбанк «Моноҡалаларҙы үҫтереү фонды» коммерцияға ҡарамаған ойошмаһын булдырҙы. Уның маҡсаты – социаль-иҡтисади хәле ҡатмарлы булған моноҡалаларҙа ҡаланы барлыҡҡа килтереү предприятиеһына бәйле булмаған эш урындары асыу, шулай уҡ инфраструктура һәм инвестиция проекттарын ғәмәлгә ашырыу юлы менән инвестициялар йәлеп итеү.


text:
Бәләкәй һәм урта эшҡыуарлыҡты үҫтереүгә Башҡортостанға федераль субсидиялар күләме 1 миллиард һумдан артты
ӨФӨ, 2014 йыл, 9 сентябрь. /«Башинформ» мәғлүмәт агентлығы, Ғәлиә Нәбиева/.
«Бәләкәй һәм урта эшҡыуарлыҡты үҫтереү» ярҙамсы программаны тормошҡа ашырыуға Башҡортостанға федераль субсидиялар күләме 410 миллиондан 1 миллиард 146 миллион һумға тиклем арттырылған. Рәсәй Хөкүмәте «Иҡтисади үҫеш һәм инновацион иҡтисад» дәүләт программаһы сиктәрендә төбәктәргә субсидиялар бүлеүҙә үҙгәрештәрҙе раҫланы. 2014 йылда бәләкәй һәм урта эшҡыуарлыҡҡа дәүләт ярҙамы 20 миллиард һумдан ашыу ҡаралған.
Мартта министрҙар кабинеты Рәсәй Федерацияһында теркәлгән бәләкәй һәм урта эшҡыуарлыҡ субъекттарының төбәк территорияһында теркәлгән һаны менән сағыштырма ауырлығына ярашлы 18 миллиард һум самаһы бүлгән.
Яңы документ бәләкәй һәм урта эшҡыуарлыҡҡа дәүләт ярҙамын күрһәтеү буйынса сараларҙы финанслауға Федерация субъекттарының конкурс заявкаларын ҡарау һөҙөмтәләре буйынса субсидиялар бүлеүҙә үҙгәрештәрҙе раҫлай.
Бынан тыш, монопрофилле муниципаль берәмектәрҙә халыҡ мәшғүллегенә булышлыҡ итеү буйынса сараларға алынмай ҡалған субсидияларҙы беренсе тәртиптә бүлеү ҡаралған.
Раҫланған субсидиялар Федерацияның 82 субъекты араһында бүленгән.
Ҡабул ителгән ҡарар бәләкәй һәм урта эшҡыуарлыҡ субъекттарына ярҙам итеүсе төбәк программаларының капиталлаштырыуын, финанс ярҙам күрһәтеләсәк ойошмаларҙың һанын арттырға йоғонто яһаясаҡ. Атап әйткәндә, уға крәҫтиән (фермер) хужалыҡтары ингән.


text:
Боровик йәнә «алтын»
Өфөлө Вадим Боровик йөҙөү бассейнында миҙалдар яулауын дауам итә. Был юлы Германияның Дортмунд ҡалаһында Европа чемпионатында ишетеү һәләте буйынса инвалидтар араһында М.Аҡмулла исемендәге БДПУ студенты континент чемпионы булды.
50 метр араға ирекле стилдә Вадим иң яҡшы ваҡыт күрһәтте – 24,56 секунд.
Италия спортсыһы икенсе урында, өсөнсө урын Мәскәүҙән Илья Сарыкинға эләкте.
Боровик үҙенең көсөн баттерфляйҙа ла һынаны, һәм был юлы ла пьедесталдан алыҫлашманы – 50 һәм 100 метр арала ике бишенсе урын.


text:
БДМУ белгестәре район дауаханаларында эшләгән хирургтар өсөн оҫталыҡ дәрестәре ойоштора
Башҡорт дәүләт медицина университеты проректоры, дөйөм хирургия кафедраһы мөдире, профессор Мәжит Нартайлаков республиканың төньяҡ-көнсығыш райондарында эшләгән табиптар өсөн оҫталыҡ дәресе үткәрҙе. Медицина хеҙмәткәрҙәренең осрашыуы Мәсетле районының Оло Ыҡтамаҡ ауылында үтте.
— Урындарҙа ойошторолған оҫталыҡ дәрестәре ярҙамында райондарҙа эшләгән табиптар ауыр операцияларҙы хәҙер үҙ аллы үткәрә ала, пациенттарға бының өсөн баш ҡалаға килергә кәрәкмәй, — тип һыҙыҡ өҫтөнә алды Мәжит Нартайлаков.
Республиканың төньяҡ-көнсығыш райондарында эшләгән медицина хеҙмәткәрҙәре өсөн бындай уҡыуҙар уларҙың квалификацияһын күтәреү ихтыяжынан сығып ойошторола. Әлеге ваҡытта Дыуан районының Мәсәғүт ауылында яңы корпус асылырға тора, унда травматология һәм перинаталь үҙәктәр, ҡан тамырҙары бүлеге урынлашасаҡ. Үҙәк заманса ҡорамалдар менән йыһазландырыласаҡ.
— Яңы корпус асылғандан һуң, Мәсәғүт үҙәк район дауаханаһы медицина университетының клиник базаһына әйләнәсәк, — тип билдәләне БДМУ ректоры Валентин Павлов. – Был төбәктең төньяҡ-көнсығыш райондарында эшләгән табиптар өсөн оҫталыҡ дәрестәрен йышыраҡ үткәрергә мөмкинлек бирәсәк.


text:
Рөстәм Хәмитов Бөрйән районының Байназар ауылындағы дауахананы һаҡлап ҡалырға ҡушты Фото: БР Президентының матбуғат хеҙмәте
Рөстәм Хәмитов Бөрйән районының Байназар ауылындағы дауахананы һаҡлап ҡалырға ҡушты
Рөстәм Хәмитов Бөрйән районының Байназар ауылындағы дауахананы һаҡлап ҡалырға ҡушты Фото: БР Президентының матбуғат хеҙмәте
ӨФӨ, 2014 йыл, 24 ноябрь. /«Башинформ» мәғлүмәт агентлығы, Илья Спиридонов/.
21 ноябрҙә Рөстәм Хәмитов Рәсәй Президентының Башҡортостан Республикаһындағы ҡабул итеү бүлмәһендә граждандарҙы ҡабул итте. Сәғәт ярымлыҡ аралашыу барышында республика етәксеһенә бер нисә ҡала һәм район халҡы мөрәжәғәт итте.
Хаҡлы ялда булыусы Нәсимә Наурыҙбаева Башҡортостан Президентына бөтә Байназар ауылы һәм күрше ауыл биләмәләре халҡы исеменән Байназар шәфҡәт туташы тәрбиәһе дауаханаһын япмау һәм уның артабанғы эшләүенә булышлыҡ итеү үтенесе менән мөрәжәғәт итте.
Белдереүсенең әйтеүенсә, 13 ауылды хеҙмәтләндереүсе дауахананың 2015 йылдың 1 ғинуарынан алып ябылыуы тураһында уларға мәғлүмәт еткән. Алдан Ырғыҙлы һәм Асҡар бүлексәләре ябылды, улар урынына фельдшер-акушерлыҡ пункттары ҡалды. Үҙгәртеп ҡороуҙан һуң районда тик бер дауахана район үҙәгендә ҡаласаҡ. Ауылдар бер-береһенән алыҫ урынлашҡан, шуға күрә район үҙәгенә тиклем барып етер өсөн бер яҡҡа ике сәғәт ваҡыт сарыф итергә тура киләсәк.
Бөгөн Байназар дауаханаһы алты мең кешене хеҙмәтләндерә, уларҙың 2300 – балалар. Бынан тыш, ул автомобиль трассаһында урынлашҡан, шуға күрә туристарға һәм юл-транспорт һәләкәтенә осраған кешеләргә ярҙам итә.
— Хатығыҙҙы алдым. Унда 150 самаһы ҡултамға. Һаулыҡ һәм дауаханалар эшенә яуаплы вице-премьер Салауат Сәғитовҡа был мәсьәләне хәл итергә ҡуштым. Шулай уҡ һаулыҡ һаҡлау министры Бакиров Әнүәр Әкрәм улына ла нисек тә булһа дауаханабыҙҙы һаҡлап ҡалырға йөкләмә бирҙем, – тине Рөстәм Хәмитов.
Республика башлығы шулай уҡ райондың социаль үҫеше менән ҡыҙыҡһынды һәм әлеге ваҡытта район үҙәгендә интернат төҙөлөүен, ә 2016 йылда яңы мәктәп һалына башлаясағын хәбәр итте.
Ҡабул итеү һөҙөмтәләре буйынса республика министрлыҡтарына һәм ведомстволарына тейешле йөкләмәләр бирелде.


text:
Пандемик гриптың таралыуына юл ҡуйылмаясаҡ
Хәҙерге ваҡытта донъяла А/H1N1 грипп вирусы менән 385964 зарарланыу осрағы теркәлгән, уларҙан 4652 кеше вафат булған. Был турала “Башинформ” агентлығында үткән матбуғат конференцияһында “Роспотребнадзор”ҙың БР буйынса идаралығы етәксеһе урынбаҫары Нәсимә Кучимова хәбәр итте.
“Был сир донъяла теркәлгән мәлдән алып Башҡортостан Республикаһында уның инеү осраҡтарын асыҡлау һәм инфекцияның таралыуын иҫкәртеү буйынса мониторинг ойошторолдо һәм үткәрелә”, — тине ул.
Инфекцияның республика территорияһына инеү ихтималлығын иҫкәртеү маҡсатында “Роспотребнадзор”ҙың БР буйынса идаралығының санитар-карантин пункты (СКП) белгестәре сит илдәрҙән килгән рейстар пассажирҙарының һәм экипаж ағзаларының тән температураһын билдәләү өсөн контактһыҙ термометр ҡулланып тикшереү үткәрә.
2010 йылда Рәсәй Федерациһы дәүләт сиге аша үткәреү пунктын стационар тепловизор менән йыһазландырыу планлаштырыла.
26 апрелдән алып әлеге ваҡытҡа тиклем СКП белгестәре Европа һәм Азия илдәренән килгән 749 һауа судноһын, 5510 экипаж ағзаһын, 100 840 самаһы пассажирҙы тикшерҙе. Был ваҡыт эсендә киҫкен респиратор инфекция билдәләре менән 76 ауырыу асыҡланды, 51 кеше госпиталгә һалынды. Бөтә ауырыуҙар стационар шарттарында йәки өйҙә вирусҡа ҡаршы дауалау курсы үтте. A/H1N1/ вирусы тыуҙырған грипп ике кешелә раҫланды.
Халыҡ араһында грипп һәм киҫкен респиратор инфекциялар вирусы әйләнешенә мониторинг ойошторолдо. Инфекция таралған урындарҙа эшләү өсөн “Башҡортостан Республикаһында гигиена һәм эпидемиология үҙәге” федераль дәүләт һаулыҡ һаҡлау учреждениеһы базаһында санэпидотряд ойошторолдо, уның составына төрлө профилдәге 21 белгес инә.


text:
Сәүкә
Сәүкә (урыҫ. Галка, лат. Corvus monedula) — ҡоҙғондар ғаиләһенә ҡараған буҙ башлы, ҡара кәүҙәле ҡош[1]. Бөтә кешкгә билдәле. Һәр ваҡыт күмәкләшеп, ҡарғалар, ҡайһы ваҡыт күгәрсендәр менән бергә йөрөйҙәр. Суҡышы, маңлайы, тамағы, ҡанаттары һәм ҡойроғо ҡара. Башы, кәүҙәһенең ал яғы ҡуйы һоро. Күҙҙәре аҡ. Башҡа ҡоштар менән бутау мөмкин түгел.
Тауышы яңғырауыҡлы:"сәүк-сәүк" йәки "кйәә-кйәә". Һирәк ағаслы урмандарҙа, ауыл һәм ҡала эргәһендәге ағастарҙа, кеше торлағы булған урындарҙа йәшәй.
Бөжәктәр, үләкһә, кеше ташлаған аҙыҡ ҡалдыҡтары менән туҡлана. Ултыраҡ һәм бер урындан икенсе урынға күсеп йөрөүсө ҡош. Ҡышҡыһын ҡалаларға килә. Бик киң таралған. Ояһы төрлө ерҙә: ағас баштарында һәм ҡыуыштарында, ерҙәге өңдәрҙә, ҡыйыҡ эсендә, тәҙрә баштарында, таш ярыҡтарында була.
Көрән таплы күкһел йәшел төҫтәге 4-6 бөртөк йомортҡа һала.
Һылтанмалар[үҙгәртергә | вики-тексты үҙгәртергә]
- Э.Ф. Ишбирҙин . Башҡортостан ҡоштары. Өфө,1986й.
- Рәсәйҙең умыртҡалы хайуандары: Сәүкә
- Сәүкә тураһында ҡыҫҡа фильм
- ↑ Толковый словарь современного башкирского литературного языка. (под. ред З.Г.Ураксина, 2005)
{{|de}} {{|en}}


text:
Башҡортостанда төшөрөлгән «Алдар һәм һоро бүре» йәнһүрәте Ҡазан кинофестиваленең махсус призына лайыҡ булды
Ҡазанда IX халыҡ-ара мосолман киноһы фестивале тамамланды. Башҡорт кино сәнғәте «Башҡортостан» киностудияһында төшөрөлгән өс эш тәҡдим итте: Айнур Асҡаровтың «Бал әсеһе» документаль-нәфис филмы, Рим Шәрәфетдиновтың «Алдар һәм һоро бүре» анимацияһы һәм Таңсулпан Бураҡаеваның «Өйләнәм!» ҡыҫҡа метражлы фильмы.
«Алдар һәм һоро бүре» йәнһүрәте «Милли анимацияның иң яҡшы традициялары» номинацияһында Рәсәй Анимация киноһы ассоциацияһының һәм Татарстан Анимация киноһы ассоциацияһының махсус призына лайыҡ булды, тип хәбәр итте «Башҡортостан» киностудияһының матбуғат хеҙмәте белгесе Зөһрә Бураҡаева.


text:
Фото:
Әмирлектәр төҙөлөш холдингы Башҡортостанда социаль торлаҡ төҙөү менән ҡыҙыҡһынды
Фото:
Arabtec Construction LLC (Арабтек Констракшн) компанияһы Башҡортостан Республикаһында социаль торлаҡ төҙөлөшө башларға планлаштыра. 25 ғинуарҙа Өфөлә Башҡортостан Президенты Рөстәм Хәмитовтың Arabtec компанияһының Рәсәйҙәге вәкиллеге генераль директоры Бадер Хирш менән осрашыуы ваҡытында ошо турала һүҙ алып барылды.
«Беҙ арзан торлаҡ төҙөлөшөн әүҙемләштерергә теләйбеҙ. Һәм был баҙарға килеүсе компанияларға ярҙам итергә әҙербеҙ», — тип һыҙыҡ өҫтөнә алды Рөстәм Хәмитов. Республика башлығы Arabtec компанияһы вәкилдәренә төҙөлөштә был сегментты үҫтереү мөмкинлеген ҡарарға тәҡдим итте, был Башҡортостандың төҙөлөш баҙарында яҡшы конкуренция мөхите булдырырға ярҙам итер ине. Хәҙерге ваҡытта республикала йылына ике миллион квадрат метрға яҡын торлаҡ төҙөлә һәм тиҙҙән был күрһәткес өс миллионға тиклем арттырылырға тейеш.
«Беҙ Башҡортостан менән социаль торлаҡ төҙөү буйынса хеҙмәттәшлекте башларға әҙербеҙ», — тине Бадер Хирш. Бизнесмен, әлеге ваҡытта компания Өфөлә офис асырға планлаштыра һәм хәҙерҙән үк республикала яҡын араларҙа тормошҡа ашырыласаҡ ҡайһы бер проекттар тәҡдим итергә әҙер, тип билдәләне. Былар «Өфө» аэропорты эргәһендәге территорияларҙы үҙләштереү һәм логистик авиайөктәр үҙәге төҙөү.
«500 километр радиуста 25 миллион кеше йәшәй, беҙҙе бер миллиондан ашыу кеше йәшәгән алты ҡала уратып алған. Беҙҙең территориаль өҫтөнлөктәребеҙ күренеп тора», — тип билдәләне республика башлығы.
«Беҙ биналар, технологик парктар, мәҙәниәт һәм спорт объекттары төҙөүҙә хеҙмәттәшлектең башҡа варианттарын да тәҡдим итергә әҙербеҙ. Республикала шулай уҡ ҡунаҡханалар, туристик объекттар төҙөү ҡарала. Беҙгә төҙөлөш өлкәһендә һеҙ эйә булған заманса технологиялар кәрәк», — тине Рөстәм Хәмитов.
Йыл һайын Башҡортостанда өс миллиард долларлыҡ төҙөлөш эштәре күләме башҡарыла.
Белешмә. Arabtec Construction LLC компанияһы Arabtec Holding PJSC ҙур Әмирлектәр холдингы подразделениеһы һәм Берләшкән Ғәрәп Әмирлектәрендә төп төҙөлөш компанияһы булып тора.
Arabtec – Әмирлектәрҙең күп проекттарҙа, Ер шарындағы иң бейек бина – "Бурдж Халифа" башняһын төҙөүҙә ҡатнашыусы иң ҙур девелоперы. Был ғәрәп компанияһының бейек биналар төҙөлөшө өлкәһендә ҙур тәжрибәгә эйә булыуын иҫбатлай.


text:
Төҙөлөштә өлөшләтә ҡатнашыусылар проблемаһы Башҡортостанда 2012 йылда хәл ителергә тейешФото: Олег Яровиков
Төҙөлөштә өлөшләтә ҡатнашыусылар проблемаһы Башҡортостанда 2012 йылда хәл ителергә тейеш
Төҙөлөштә өлөшләтә ҡатнашыусылар проблемаһы Башҡортостанда 2012 йылда хәл ителергә тейешФото: Олег Яровиков
Һуңғы проблемалы йорт Башҡортостанда 2012 йылда төҙөлөп бөтөргә тейеш. Шундай бурыс ҡуйҙы бөгөн республика Президенты Рөстәм Хәмитов ошо мәсьәлә буйынса БР Хөкүмәте Йортонда үткән кәңәшмәлә. Уның эшендә һәр төрлө министрлыҡтар һәм ведомстволар, шулай уҡ төҙөлөш компаниялары вәкилдәре ҡатнашты. Республика башлығы был проблеманы хәл итеүҙе артабан һуҙырға ярамағанлығын белдерҙе. Торлаҡ мәсьәләһе бөгөнгө көндә Башҡортостанда көнүҙәк һәм беренсе сиратта хәл итеүҙе талап иткәндәрҙән һанала.
— Финанс көрсөгө һәм намыҫһыҙ төҙөүселәр республикалағы проблемалы йорттар иҫәбен арттырҙы, — тип билдәләне Президент. – Ошондай төҙөүселәр менән йәлеп ителгән халыҡ аҡсаһы артабан тәғәйенләнеше буйынса файҙаланылмаған. Төҙөлөш эштәрен контролдә тотоу өсөн ведомство-ара комиссия төҙөлгән, әммә ул һөҙөмтәле эшләмәй. Кешеләр әле һаман ни аҡсаһын, ни торлағын ала алмай, төҙөлөш тамамланыу перспективаһы ла күренмәй. Дәүләт һәр ваҡыт аҡсаһын һәм эштәрҙе башҡарыу ваҡытын иҫәпләй белмәгән төҙөүселәрҙе ҡотҡарырға тейеш түгел. Беҙгә уларҙы үҙ йөкләмәләрен үтәргә мәжбүр итергә кәрәк.
БР Хөкүмәте Премьер-министры урынбаҫары Сергей Афонин әйтеүенсә, бөгөн республикала 25 проблемалы йорт бар. Алданған өлөшсөләр – ике меңдән ашыу кеше. Бындай йорттарҙың барлыҡҡа килеүенең төп сәбәбе төҙөүселәрҙең матди средстволары булмауы менән аңлатыла.
Кәңәшмәлә Өфөләге ун проблемалы йорт төҙөлөшөнөң киләһе йылда тамамланасағы хаҡында ҡарар ҡабул ителде. Башҡортостан Республикаһының башҡа район һәм ҡалаларындағы бындай йорттар буйынса мәсьәләләр ҙә 2011 йылдың беренсе яртыһында хәл ителәсәк.
Сергей Афонин Башҡортостан ҡала һәм район хакимиәте башлыҡтарын алдағы биш көн дауамында проблемалы объекттар буйынса башҡарыласаҡ эштәр планын әҙерләп, уны БР Хөкүмәтенә тәҡдим итергә саҡырҙы. Бынан тыш, муниципаль властарға аҙна һайын республика етәкселегенә эштәр барышы тураһында мәғлүмәт биреп торорға ҡушылды. Шулай уҡ кәңәшмәлә төҙөлөштә өлөшләтә ҡатнашыусылар буйынса бер нисә закондар сығарыу проекттарын әҙерләргә һәм был өлкәлә эшләгән ойошмалар һәм ведомстволарҙың хеҙмәттәшлеген нығытырға тәҡдим ителде.


text:
Башҡортостанда «Мой банк» кредит ойошмаһының бүлексәләре юҡ – Милли банк
Башҡортостанда «Мой банк» Мәскәү кредит ойошмаһының бүлексәләре юҡ, уның лицензияһын 31 ғинуарҙа Рәсәй Банкы тартып алған. Республика территорияһында теркәлгән «Мой банк. Ипотека» үҙ аллы кредит ойошмаһы булып һанала, тип хәбәр итә Башҡортостан Республикаһының Милли банкы.
«Мой банк. Ипотека» вкладтарҙы страховкалау системаһы ҡатнашыусыһы булып тора, ул шәхси кешеләргә һәм шәхси эшҡыуарҙарға 700 мең һум суммаға тиклем аҡсаларҙы тулы күләмдә ҡайтарыуға гарантия бирә.
«Мой банк. Ипотека» кредит ойошмаһы сайтында, «Мой банк» яуаплылығы сикләнгән йәмғиәт һәм «Мой банк. Ипотека» асыҡ акционерҙар йәмғиәте бер финанс-инвестиция төркөмөнә инә, тик төрлө юридик шәхестәр булып һанала, ә «Мой банк. Ипотека»ның «айырым лицензияһы бар һәм ғәҙәти режимда эшләй», тип аңлатыла.


text:
Йыл башынан алып Өфөлә офис һәм келәт биналарына хаҡтар төшкән
Өфөлә сауҙа биналары буйынса тәҡдим ителгән уртаса хаҡ квадрат метрына 59 мең һумды тәшкил итә. Йыл башынан алып ул 2,1 процентҡа артҡан. Офис һәм келәт биналарына уртаса хаҡ, киреһенсә, «квадратына» 46,9 меңгә һәм 24,1 меңгә төшкән. Ике айҙа хаҡтарҙың 10 һәм 20 процентҡа кәмеүе күҙәтелә.
Күсемһеҙ милек агентлыҡтарының береһенең мәғлүмәттәренә ярашлы, коммерция күсемһеҙ милке баҙарындағы тәҡдимдәрҙең күп өлөшө ҡала үҙәгенә һәм Октябрь проспектына тура килә.
Аналитиктар билдәләүенсә, бөгөнгө көндә бизнес әүҙемлеге бер аҙға кәмегән.


text:
Башҡортостан рапирасылары Әхмәтхужин менән Сафин Олимпиадаға юллама отто Фото: Рәсәйҙең Фехтование федерацияһы
Башҡортостан рапирасылары Әхмәтхужин менән Сафин Олимпиадаға юллама отто
Башҡортостан рапирасылары Әхмәтхужин менән Сафин Олимпиадаға юллама отто Фото: Рәсәйҙең Фехтование федерацияһы
ӨФӨ, 2016 йыл, 8 февраль. /«Башинформ» мәғлүмәт агентлығы, Дмитрий Слезин/.
Германияла фехтование буйынса Донъя кубогы этабы уҙҙы. Рәсәй йыйылма командаһы рапирасылары турнирҙа еңеү яуланы һәм Бразилияла үтәсәк Олимпиадаға юллама отто.
Финалда Рәсәй командаһы (составында өфөләр Тимур Сафин менән Артур Әхмәтхужин да бар) итальяндарҙы еңде. Өсөнсө урында — француздар.


text:
Өфөлә мөмкинлектәре сикләнгән граждандар өсөн пандустар ҡуйыла
Инвалидтар өсөн ҡаршылыҡһыҙ мөхит булдырыу һәр ҙур тораҡ пунктында иң мөһим бурыстарҙың береһенә әйләнде. Һис шикһеҙ, физик мөмкинлектәре сикләнгән граждандар сәләмәт кешеләр менән тиң рәүештә мәҙәниәт уңайлыҡтары менән файҙалана, төрлө дәүләт учреждениеларына бара алырға тейеш.
Пандустар ҡуйыу — инвалидтарҙың күп һанлы проблемаларын хәл итеүҙә тәүге аҙым. Бөгөн республикала коляскала йөрөүсе ете меңгә яҡын инвалид йәшәй.
Мэрияла хәбәр итеүҙәренсә, Өфөлә 2000 йылдан алып инвалидтарҙың социаль инфраструктура объекттарына үтә алыуын тәьмин итеү өсөн планға ярашлы эш алып барыла. 2523 социаль инфраструктура объектында, Өфөнөң тиҫтәләгән магазиндарында, дарыуханаларҙа һәм башҡа социаль объекттарҙа мөмкинлектәре сикләнгән кешеләр өсөн пандустар һәм махсус ҡулайламалар ҡуйылған.
Торлаҡ һәм торлаҡ булмаған фонд объекттарын махсус ҡулайламалар менән йыһазландырыу буйынса эш алып барыла. Ҡала дөйөм файҙаланыу маршруттарында «НефАЗ VDL» маркалы ҙур һыйыҙырышлы, тәпәш иҙәнле 132 автобус йөрөй.
— Йыл һайын декабрҙә Өфө ҡалаһы ҡала округы хакимиәте тарафынан сәләмәтлек мөмкинлектәре сикләнгән һәм инвалид балалар тәрбиәләгән граждандар өсөн социаль йүнәлештәге саралар үткәрелә, — тине ҡала хакимиәте башлығы урынбаҫары Әлфирә Баҡыева. — Быйыл декабрҙең тәүге ун көнөндә хәрәкәте сикләнгән 296 бала йәшәгән йортҡа, ике һәм унан күберәк инвалид бала тәрбиәләнгән 47 ғаиләгә барып ике ҡала социаль акцияһы үткәреләсәк. Уларға адреслы ярҙам күрһәтеләсәк.


text:
Башҡортостанға ҡар-бурандар килде
27-28 декабрҙә Башҡортостанда көслө буран сығыуы, ҡар яуыуы көтөлә, тип хәбәр итә Рәсәй Гидрометеоүҙәге. Ҡатмарлы һауа шарттары, күпләп ҡар яуыуы арҡаһында республикалағы Дәүләт автоинспекцияһы ҡар таҙартыу техникаһына ҡамасауламаҫ өсөн автомобилистарҙан автомобилдәрен юлда ҡалдырмауҙарын һорай.
Үҙҙәренең һәм пассажирҙарының сәләмәтлегенә хәүеф тыуҙырмаҫ өсөн ЮХХДИ хеҙмәткәрҙәре водителдәргә, артыҡ кәрәк булмаһа, юлға сыҡмаҫҡа кәңәш итә. Автомобилистар интервал һәм тиҙлек режимын теүәл үтәргә тейеш.


text:
Фото:
Өфөгә Көнсығыштың һәм Көнбайыштың билдәле офтальмологтары йыйылды
Фото:
ӨФӨ, 2015 йыл, 21 май. /«Башинформ» мәғлүмәт агентлығы, Эльмира Сабирова/.
Өфөлә Көнсығыштың һәм Көнбайыштың билдәле офтальмологтары йыйылды. Баш ҡалала офтальмохирургия буйынса халыҡ-ара ғилми-ғәмәли конференция асылды. Быйыл ҡунаҡтарҙы Милли йәштәр театры ҡабул итә. Был бинала ике көн буйына офтальмология буйынса мөһим мәсьәләләрҙе тикшерәсәктәр. Сарала Рәсәйҙән, Европанан һәм Азиянан 700-ҙән ашыу белгес ҡатнаша.
Рәсәйҙең һәм Германияның билдәле хирургтары Өфө күҙ ауырыуҙары ғилми-тикшеренеү институтында операция яһаны һәм уның барышы трансляцияланды. Залда ултырыусы белгестәр аудитория менән эшләү формаһының мөһимлеген билдәләне.
Конференциянан һуң бөтә операцияларҙы ла ғилми-тикшеренеү институтының сайтында ҡарарға мөмкин буласаҡ.
Офтальмология йәмәғәтселегенең ҡыҙыҡһыныуҙары күп яҡлы, әммә яңы фәнни һәм технологик ҡарарҙар эҙләү уның айырылғыһыҙ өлөшө булып тора. Шуға күрә сараны хаҡлы рәүештә квалификация күтәреү мәктәбе тип атарға мөмкин, тип билдәләне форумда ҡатнашыусылар.
Мөхәррәм Бикбов «Көнсығыш — Көнбайыш 2015» конференцияһының ШОС һәм БРИКС саммиттары алдынан уҙғарылыуына иғтибар йүнәлтте. Шуға бәйле махсус сессия үткәрелә, унда Һиндостан, Ҡаҙағстан, Үзбәкстан һәм Ҡырғыҙстан офтальмологтары тикшеренеүҙәренең һөҙөмтәһе менән таныштырасаҡ.
Конференцияла тәүге тапҡыр интерактив плакат сессияһы һәм видеосессия ойошторола, тәҡдим ителгән плакаттарҙы һәм фильмдарҙы тикшереү була. Видеосессияла Рәсәй һәм Украина офтальмологтары ҡатнаша. Иң яҡшы докладтар һәм видеояҙма дипломдар һәм иҫтәлекле бүләктәр менән билдәләнә.
Икенсе йыл рәттән конференция эшен тура трансляция аша ҡарарға мөмкин булды. Донъяның төрлө мөйөштәрендә йәшәгәндәр ҙә ситтән тороп фекер алышыуҙарҙа ҡатнаша ала.
Фойела медицина ҡорамалдары һәм препараттар, фәнни әҙәбиәт күргәҙмәһе ойошторолдо.


text:
Өфөлә БРИКС-тың Эшлекле советы ултырышы асылды
ӨФӨ, 2015 йыл, 8 июль. /«Башинформ» мәғлүмәт агентлығы, Эльвира Латипова/.
Өфөлә БРИКС-тың Эшлекле советы ултырышы башланды. Ул Башҡортостандың баш ҡалаһында ШОС һәм БРИКС саммиттары алдынан үткәрелә һәм Рәсәйҙең БРИКС-та рәйеслек итеү программаһына индерелгән. Эшлекле совет ағзалары Holiday Inn — Өфө ҡунаҡханаһына урынлашты.
Көндөң тәүге яртыһында Рәсәй яғы вәкилдәре сығыш яһаясаҡ. Уларҙың БРИКС-тың Эшлекле советы буйынса сит ил коллегалары Рәсәйҙең рәйеслек итеү тәртибе буйынса тәҡдимдәрен индерәсәк. Йыллыҡ отчетҡа һәм инвестиция хеҙмәттәшлеге декларацияһына ҡул ҡуйыу планлаштырыла. Декларацияны Бразилия яғы әҙерләгән.
Көндөң икенсе яртыһында ошо майҙансыҡта БРИКС-тың Эшлекле советы ағзалары Башҡортостандың власть органдары һәм эшлекле даирә вәкилдәре менән осрашасаҡ.
9 июлдә Өфөлә БРИКС-тың Эшлекле советы дәүләт башлыҡтары менән осрашыу үткәрә.
2013 йылдың 27 мартында Көньяҡ Африка Республикаһының Дурбан ҡалаһында үткән V БРИКС саммитында БРИКС-тың Эшлекле советы ойошторолоуы хаҡында иғлан ителде. Уға биш илдән бишәр вәкил инә. Рәсәй яғынан рәйес — Рәсәйҙең Сауҙа-сәнәғәт палатаһы президенты Сергей Катырин. Унан башҡа, БРИКС-тың эшлекле советына Внешэкономбанк рәйесе Владимир Дмитриев, Рәсәй тура инвестициялар фондының генераль директоры Кирилл Дмитриев, «Рәсәй технологиялары» дәүләт корпорацияһының генераль директоры Сергей Чемезов һәм Рәсәй тимер юлдары президенты Владимир Якунин ингән.
Эшлекле совет сиктәрендә БРИКС дәүләттәренең эшлекле даирәләре араһында бәйләнештәрҙе нығытыу мәсьәләләре тикшерелә, эшҡыуарлыҡ берләшмәләре һәм хөкүмәт структуралары вәкилдәре араһында һөйләшеүҙәр уҙғарыла.


text:
Фото:
Өфөлә юл хәрәкәте хәүефһеҙлеге ҡағиҙәләренең үтәлешен 44 яңы камера тикшерә
Фото:
Өфөлә юл хәрәкәте ҡағиҙәләрен боҙоу осраҡтарын теркәүсе автоматлаштырылған үҙәк эшләй башланы, тип хәбәр иттеләр республика автоинспекцияһында. Бында ҡала юлдарында ҡуйылған видеокамераларҙан килгән мәғлүмәттәр эшкәртелә. Салауат Юлаев проспектының СССР-ҙың 50 йыллығы, Сәғит Агиш, Баҡалы, Октябрь революцияһы урамдары менән киҫелешендә ҡырҡҡа яҡын яңы ҡоролма ҡуйылған. Видеокамералар юл һыҙаттары өҫтөндә тора. Ошондай уҡ комплект Ырымбур трактындағы «Метро» сауҙа комплексы янында ла ҡуйылған.
С.Агиш урамындағы тубдиспансер эргәһендә һәм Сипайлово урамындағы 6-сы Өфө автотранспорт предприятиеһы янында юл ситен төшөрөүсе видеокүҙәтеү комплекстары ҡуйылған.
— Былтыр фиксация зоналарында ауыр эҙемтәләргә килтергән юл-транспорт ваҡиғалары теркәлмәне. Комплекстар 2008 йылдан файҙаланыла, һәм анализдан күренеүенсә, тиҙлекте арттырыуға бәйле ҡағиҙә боҙоуҙар әкренләп кәмей, — тип аңлатма бирҙеләр БР буйынса Эске эштәр министрлығы ЮХХДИ идаралығының матбуғат хеҙмәтендә.
Республика автоинспекцияһында хәбәр итеүҙәренсә, тәүлек эсендә бер автоматик фиксация комплексы 150-нән 800-гә тиклем ҡағиҙә боҙоу осрағын асыҡлай. Водителдәр башлыса тейешле тиҙлекте сәғәтенә 10-20 километрға арттыра. Уҙған йыл эсендә фотоматериалдар буйынса Үҙәк хеҙмәткәрҙәре 34 миллион һум суммаға 127 мең штраф һалған.


text:
Өфөлә ҡала биләмәһен таҙартыу һәм төҙөкләндереү айлығына тәүге йомғаҡтар яһалды
Башҡортостандың баш ҡалаһында биләмәне санитар таҙартыу һәм төҙөкләндереү айлығы дауам итә. Бер аҙна эсендә генә, 12-18 сентябрҙә, ҡаланы таҙартыу һәм төҙөкләндереү буйынса сарала 68 мең кеше ҡатнашҡан. Яҡынса ике мең берәмек махсус техника ҡулланылған.
— Сүп-сарҙан таҙартылған Өфө парктарының дөйөм майҙаны яҡынса өс миллион квадрат метр тәшкил итте. Туғыҙ миллион квадрат метр квартал араһы һәм өй алды биләмәләре, шулай уҡ ике мең квадрат метрҙан ашыу квартал ара бәләкәй юлдар һәм тротуарҙар таҙартылды. 7500 квадрат метрҙан ашыу ҡала юлы, 700 погон метр тирәһе ҡойма, 1500 квадрат метр фасад ремонтланды. Үткән аҙнала ҡаты көнкүреш ҡалдыҡтары полигонына сығарылғын сүп-сар күләме 16 мең кубометрҙан ашыу тәшкил итте, — тип һөйләне «Башинформ» агентлығына Өфө Коммуналь хужалыҡ һәм төҙөкләндереү идаралығының производство-техник бүлеге баш белгесе Игорь Аристов.
Иҫегеҙгә төшөрәбеҙ, ҡала биләмәһен санитар таҙартыу һәм төҙөкләндереү айлығы сиктәрендә 24 сентябрҙә Өфөлә көҙгө дөйөм ҡала өмәһе үтәсәк.


text:
Башҡортостан граждандарының мөрәжәғәттәре Рәсәй Президенты контролендә
Көн элгәре Рәсәй Президенты советнигы Александр Бедрицкий Башҡортостанда граждандарҙы ҡабул итте.
РФ Президентының мобиль йәмәғәт ҡабул итеү бүлмәһенең эш төркөмө республикала 27 августан эшләне, тип хәбәр итте БР буйынса Баш федераль инспекторҙың матбуғат секретары. Белгестәр Башҡортостандың төрлө райондарында һәм Өфөлә йәшәгәндәрҙең иң киҫкен мәсьәләләре буйынса тикшереү үткәрҙе. Һорауҙар, нигеҙҙә, торлаҡ-коммуналь өлкәгә ҡағылды. Ауыл һәм ҡала халҡын һыу, газ менән тәьмин итеү, юлдарҙы ремонтлау мәсьәләләре, шулай уҡ юл хәрәкәте хәүефһеҙлеге борсой. Өфөнөң 42-се урта мәктәбенә капиталь ремонт талап ителә.
Эш төркөмө урындарҙа проблемалар менән танышты, ремонт талап ителгән объекттарҙы ҡарап сыҡты. Барлыҡ һорауҙар буйынса аңлатмалар бирелде.
РФ Президентының Башҡортостандағы ҡабул итеү бүлмәһендә Александр Бедрицкий эш кәңәшмәһе үткәрҙе, унда БР буйынса Баш федераль инспектор Петр Капишников, БР Хөкүмәте Премьер-министры Азамат Илембәтов, БР Президенты Хакимиәте, министрлыҡтар, Өфө ҡалаһы ҡала округы хакимиәте вәкилдәре, ҡала һәм ауыл биләмәләре башлыҡтары ҡатнашты. Мобиль йәмәғәт ҡабул итеү бүлмәһенең эш һөҙөмтәләре буйынса Рәсәй Президенты күрһәтмәһе әҙерләнәсәк. Документта ил башлығының күрһәтмәләрен үтәү буйынса аныҡ сроктар билдәләнәсәк.


text:
Балалар баҡсаһы тәрбиәләнеүселәре халыҡ-ара экологик акцияла ҡатнашты
Кисә Өфөнөң Киров районындағы 35-се балалар баҡсаһы тәрбиәләнеүселәре тәрбиәселәр, ата-әсәләре, өләсәләре оҙатыуында «Йәшел сауҡалыҡ» шифаханаһы алдындағы паркта 10 ҙур ҡап менән көнкүреш сүп-сарын йыйҙы.
Мәктәпкәсә йәштәге балалар ошо рәүешле халыҡ-ара экологик акцияға ҡушылып, Рәсәйҙән иң йәш ҡатнашыусылар булды. Был проект республикала ЮНЕСКО эштәре буйынса республика комитеты һәм Life-Link ойошмаһы яҡлауы аҫтында үткәрелә.
Акция йомғаҡтары буйынса БР Экологтар союзы рәйесе Александр Веселов йәш экологтарға дипломдар тапшырҙы. Уның фекеренсә, бындай саралар ҡатнашыусылар өсөн тәрбиәүи сара ғына түгел, ә Өфө парктарын һәм башҡа төрлө рекреацион зоналарын сүп-сарға әйләндерергә ҡамасауламаған ололар һәм коммуналь хеҙмәттәргә үҙенә күрә шелтә лә.


text:
11 район аграрийҙары ужым культураларын туҡландырыуҙы тамамланы
Республиканың 11 районы ауыл хужалығы предприятиелары ужым культураларын туҡландырыуҙы тамамланы, тип хәбәр иттеләр БР Ауыл хужалығы министрлығынан. Йәнә 27 районда күп йыллыҡ үләндәргә минераль ашламалар индереү тамамланған. Йәмғеһе 476 мең гектар майҙанда — ужым культураларын, 181 мең гектарҙа күп йыллыҡ үләндәрҙе туҡландырыу үткәрелгән. Сағыштырыу өсөн, был күрһәткестәр былтыр 401 мең һәм 157 мең гектарға тиң ине.
Ашламалар индереү буйынса элеккесә Саҡмағош районы алдынғы урында, планда ҡаралған 1695 тонна урынына ул 3706 тонна ашлама туплаған. Игенселәр бер гектар майҙанға тәьҫирле матдәлә 46,5 кг ашлама индерә. Ҡырмыҫҡалылар ҙа алдынғылар рәтендә, улар минераль ашламаларҙың ярайһы мул запасын туплаған – гектарына 29,7 кг, ә шишмәләрҙә –1 гектарына 29,1 кг.


text:
Рөстәм Хәмитов торлаҡ төҙөлөшөн үҫтереү буйынса кәңәшмәлә ҡатнашасаҡ
3 февралдә Кировта Башҡортостан Президенты Рөстәм Хәмитов ил төбәктәрендә торлаҡ төҙөлөшөн үҫтереү мәсьәләләре буйынса кәңәшмәлә ҡатнашасаҡ. Уны Рәсәй Хөкүмәте Рәйесе Владимир Путин үткәрә.
Кәңәшмәлә вице-премьер Александр Жуков, төбәктәр үҫеше министры Виктор Басаргин, Иҡтисади үҫеш министрлығы башлығы Эльвира Нәбиуллина, Рәсәй Президентының Волга буйы федераль округындағы Тулы хоҡуҡлы вәкиле Григорий Рапота, төбәктәр етәкселәре, йәмәғәт ойошмалары, профилле министрлыҡтар һәм ведомстволар вәкилдәре ҡатнаша.
Кәңәшмәлә торлаҡ төҙөлөшөн үҫтереүҙең төбәк программаларын һәм 2015 йылға торлаҡты сафҡа индереү күләмдәрен 1,5 тапҡырға арттырыу перспективаларын тикшереү планлаштырыла, тип хәбәр итә республика башлығының матбуғат хеҙмәте.


text:
«Донъя халыҡтары мәҙәниәттәре диалогы» халыҡ-ара акцияһы
Дүшәмбе, 22 мартта, Башҡортостан Республикаһының ЮНЕСКО эштәре буйынса комитеты делегацияһы башҡарыусы директоры Өлфәт Йомағужин етәкселегендә «Донъя халыҡтары мәҙәниәттәре диалогы» халыҡ-ара акцияһында ҡатнашыу өсөн Европаға юлланды. Ул Халыҡ-ара донъя халыҡтары мәҙәниәттәре диалогы һәм уларҙы яҡынайтыу йылы һәм Башҡортостанда Республика йылы сиктәрендә үтә.
Германияла, Францияла, Швейцарияла һәм Италияла Х. Әхмәтов исемендәге Башҡорт дәүләт филармонияһының бер төркөм артистары ҡатнашлығында төбәкте презентациялау, Башкортостан Республикаһы тураһында фотокүргәҙмә үткәреләсәк.
Бынан тыш, Башҡортостан делегацияһының Рәсәй, Германия, Франция һәм Италия ЮНЕСКО милли комиссиялары вәкилдәре, атап әйткәндә, ЮНЕСКО Башҡарма советы рәйесе, ЮНЕСКО ҡарамағындағы Рәсәй Федерацияһының тулы хоҡуҡлы вәкиле Элеонора Митрофанова, Бөтә донъя мираҫ секторы вәкилдәре, Парижда ЮНЕСКО штаб-фатирында ЮНЕСКО-ның ассоциацияланған мәктәптәр селтәре етәкселеге менән рәсми осрашыуҙар планлаштырылған. Шулай уҡ программала Баден-Баден ҡалаһы мэры һәм Германияла, Францияла, Швейцарияла һәм Италияла ватандаштар менән осрашыуҙар ҡаралған.
Әйтергә кәрәк, был проект Рәсәй Федерацияһының ЮНЕСКО эштәре буйынса комиссияһы һәм сит илдәрҙең ЮНЕСКО эштәре буйынса милли комиссиялары ярҙамында тормошҡа ашырыла.


text:
Фото:
Өфөлә «Әхмәтзәки Вәлиди Туған» китабы авторҙары «ТӨРКСОЙ» почет билдәләре менән наградланды
Фото:
21 июндә Башҡортостандың Милли музейында «Әхмәтзәки Вәлиди Туған» китабы авторҙарын «ТӨРКСОЙ» почет билдәләре менән наградлау тантанаһы үтте. Наградаларҙы Өфөгә рәсми визит менән килгән ТӨРКСОЙ ойошмаһының генераль секретары Дюсен Касеинов тапшырҙы.
— «Әхмәтзәки Вәлиди Туған» китабы авторҙарына һәм төҙөүселәренә был почетлы билдәләрҙе тапшырыу минең өсөн оло хөрмәт, сөнки ул Башҡортостан өсөн генә күренекле шәхес булып тормай. Әхмәтзәки Вәлиди Туған исеме бөтә донъяға билдәле, — тине Дюсен Касеинов.
Наградланыусылар араһында — «Халыҡ мәшғүллеге дәүләт хеҙмәте идаралығының уҡытыу үҙәге» директоры Тәлғәт Сәғитов, яҙыусы Ғәлим Хәсәнов, мөхәррир Ғәлиә Ғәлимова, китап дизайнеры, «Белая река» нәшриәте хеҙмәткәре Юрий Илингин һәм Рәсәй Фәндәр академияһы Өфө ғилми үҙәгенең баш ғилми хеҙмәткәре, ғалим Салауат Ҡасимов.
— Китаптың күпселек өлөшөн билдәле мәғрифәтсенең тормошона ҡағылышлы документтар һәм фотолар тәшкил итә, ул шуның менән ҡәҙерле лә инде, — тип билдәләне БР мәҙәниәт министры вазифаһын ваҡытлыса башҡарыусы Камила Дәүләтова. – Башҡортостан тарихы менән ҡыҙыҡһынған һәр кемгә китап файҙалы буласаҡ.
Шулай уҡ ТӨРКСОЙ-ҙың махсус премиялары менән Рудольф Нуриев исемендәге XVIII Халыҡ-ара балет сәнғәте фестивале лауреаттары, Башҡорт дәүләт опера һәм балет театры артистары Ирина Сапожникова һәм Валерия Исаева наградланды. Балериналар әлеге ваҡытта гастролдәрҙә йөрөй, шуға күрә наградаларҙы улар өсөн театрҙың генераль директоры Рөстәм Сабитов алды.


text:
Баш ҡалала «Туғанлыҡ» фестивале үтәсәк
V «Туғанлыҡ» Халыҡ-ара төрки телле театрҙар фестивале Өфөлә 6-13 сентябрҙә үтә. Сараны асыу тантанаһы 6 сентябрҙә 16 сәғәттә Конгресс-Холл алдындағы майҙанда башлана, тип хәбәр иттеләр Мәжит Ғафури исемендәге Башҡорт академия драма театрынан.
Фестивалдә төрки телле илдәрҙән һәм республикаларҙан 17 театр ҡатнашасаҡ, Башҡортостан театрҙары ла үҙ ижадын тәҡдим итәсәк. Спектаклдәр М.Ғафури исемендәге Башҡорт академия драма театры, Рус дәүләт академия театры, Өфө «Нур» татар дәүләт театры, М.Кәрим исемендәге Милли йәштәр театры һәм Башҡорт дәүләт опера һәм балет театры сәхнәләрендә ҡуйыласаҡ.
6 сентябрҙә 18 сәғәттә Конгресс-Холл сәхнәһендә Башҡорт дәүләт академия драма театры «Әхмәтзәки Вәлиди Туған» тарихи драмаһын күрһәтәсәк.
Фестивалдең икенсе көнөндә Өфө тамашасыларын М.Сеспель исемендәге Сыуашстан дәүләт йәш тамашасылар театры һәм Әзербайжан Республикаһының Гянджа дәүләт драма театры спектаклдәре көтә. Шул уҡ көндө М.Кәрим исемендәге Милли йәштәр театры сәхнәһендә Стәрлетамаҡ дәүләт башҡорт драма театры «Мәскәү – Васютки» спектаклен ҡуясаҡ. Бынан тыш, фестивалдә түбәндәге театрҙар үҙҙәренең ижадын тәҡдим итәсәк: А.Мөбәрәков исемендәге Сибай дәүләт башҡорт театры, Салауат дәүләт башҡорт драма театры, Башҡорт дәүләт опера һәм балет театры, Туймазы дәүләт татар драма театры, М.Кәрим исемендәге Милли йәштәр театры, Өфө «Нур» татар дәүләт театры. Улар конкурстан тыш сығыш яһаясаҡ.
Беҙҙең республика исеменән берҙән-бер ҡатнашыусы — М.Ғафури исемендәге Башҡорт академия драма театры сығыш яһаясаҡ. Был юлы театр Мостай Кәрим пьесаһы буйынса Айрат Абушахманов ҡуйған «Ай тотолған төндә» трагедияһын тәҡдим итәсәк.
Шулай уҡ фестиваль сиктәрендә танылған ҡурайсы Ғата Сөләймәновтың тыуыуына 100 йыл тулыуға арналған сара үтәсәк. Педагог, актер һәм йырсы, БАССР-ҙың халыҡ артисы, РСФСР-ҙың атҡаҙанған артисы Ғата Сөләймәновтың хәтер кисәһе фестивалдең икенсе көнөндә, 7 сентябрҙә, Башҡорт дәүләт опера һәм балет театры сәхнәһендә үтә.


text:
Эпитет
Эпитет — поэтик аныҡлаусы, нәфис образ тыуҙырыуҙа һүрәтләү сараһын үтәй; берәй нәмәнең, шулай уҡ төшөнсәнең, күренештең үҙенсәлекле билдәләрен сағылдырған аныҡлаусы: хәтфә үлән, аҫыл ғүмер[1];поэтик аныҡлаусы, образдың иң характерлы билдәләрен күрһәтә[2]. Берәй исемде нәфис һүрәтләү өсөн ҡушып әйтелгән аныҡлаусы: Эпитетҡа бай булыу. Эпитеттар ҡулланыу[3]. Башҡорт халыҡ ижадына, әҙәбиәттә нәфис әҫәрҙәргә хас.
Әҙәбиәт[үҙгәртергә | вики-тексты үҙгәртергә]
- Горнфельд А. Г., Эпитет // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)


text:
Фото:
Башҡортостан Президенты Рөстәм Хәмитов ветерандарҙы Бөйөк Еңеү байрамы менән ҡотланы
Фото:
9 май – Еңеү көнөндә Башҡортостан Президенты Рөстәм Хәмитов Ленин майҙанындағы, Якутов һәм Матросов парктарындағы тантаналы сараларҙа булды.
Иван Якутов исемендәге паркта республика Президенты, атап әйткәндә, ретро-автомобилдәр күргәҙмәһен ҡараны, ялан кухняһында булды, ветерандар менән аралашты.
— Ҡәҙерле ветерандар! – тип мөрәжәғәт итте геройҙарға Рөстәм Зәки улы. — Һеҙҙе бөйөк байрам — Еңеү көнө, ғүмерегеҙҙәге иң мөһим көн менән ҡотлағы килә. Күрәм, һеҙ көслө характерлы, матур кәйефле, күтәренке рухлы, ныҡ кешеләрһегеҙ, бик йыш йәштәргә тап ошолар етмәй ҙә инде. Һеҙҙәге был оптимизм оҙаҡ йылдарға етһен, тигән теләктәмен.
Әммә иң мөһиме — сәләмәт булығыҙ, яҡындарығыҙ, балаларығыҙ, ейән-ейәнсәрҙәрегеҙ, хатта бүләләрегеҙ ҡыуандырһын. Быуындар бәйләнеше имен булғанда, Ватаныбыҙ ҙа, илебеҙ ҙә буласаҡ. Беҙ һәр ваҡыт һеҙҙең менән, беҙгә лә иҫәп тота алаһығыҙ. Бөтә эштәребеҙ ҙә килеп сыҡмайҙыр, бәлки. Ҡайһы ваҡыт финанстар етмәй, быныһын да аңлап тораһығыҙ. Әммә ҡайһы ваҡыт ябай аңлау, кешелеклек етмәй. Начальниктар араһында ла ошондай кешеләр бар. Әммә был хәлде төҙәтәсәкбеҙ. Һеҙгә һәр ваҡыт яҡшы булһын өсөн эшләйәсәкбеҙ.
Тағы бер тапҡыр һеҙҙе байрам менән, беҙ һеҙҙе ныҡ хөрмәт итәбеҙ! Һеҙҙе яратабыҙ! Һеҙ беҙгә һәр ваҡыт кәрәк. Уңыштар, һаулыҡ һәм изгелектәр! Ҙур рәхмәт һеҙгә!


text:
Фото:
Рөстәм Хәмитов БР Мәғлүмәт технологиялары буйынса агентлығы етәксеһе урынбаҫарын тәғәйенләне
Фото:
Башҡортостан Президенты Рөстәм Хәмитов Юрий Крюковты Башҡортостан Республикаһының Мәғлүмәт технологиялары буйынса агентлығы етәксеһе урынбаҫары итеп тәғәйенләү тураһындағы бойороҡҡа ҡул ҡуйҙы, тип хәбәр иттеләр БР Хөкүмәте Аппаратынан.
Юрий Валерьевич Крюков 1970 йылда Туймазы ҡалаһының Серафимовский ҡасабаһында тыуған. Юғары белемле. 1992 йылда – Башҡорт дәүләт педагогия университетын, 2003 йылда Өфө дәүләт нефть техник университетын тамамлай.
Хеҙмәт эшмәкәрлеген 1992 йылда БДПУ-ның программалау һәм иҫәпләү математикаһы кафедраһында ассистент булып башлай. 2013 йылдан әлегә тиклем «Башнефть» акционерҙар нефть компанияһы» асыҡ акционерҙар йәмғиәтенең ИТ-проекттар департаменты алдынғы белгесе вазифаһын башҡарҙы.


text:
Фото:
Баш ҡалала «Бухгалтер-профессионал-2013» республика конкурсы еңеүселәрен бүләкләнеләр
Фото:
Өфөлә «Бухгалтер-профессионал-2013» IV асыҡ республика конкурсына йомғаҡ яһалды. Уны Башҡортостан Республикаһы буйынса Федераль казначейство идаралығы, «Өфө эшҡыуарҙары союзы» коммерция булмаған партнерлыҡ һәм «Респект» хоҡуҡ компанияһы ойошторҙо.
Бүләкләү тантанаһы Федераль казначейство идаралығы бинаһында үтте. Конкурста ҡатнашыусылар «Бухгалтер иҫәбе» һәм «Һалым һалыу» номинацияларында еңгән өсөн наградалар алды.
«Бухгалтер иҫәбе» номинацияһында беренсе урынды Рәсәй Ғәҙәттән тыш хәлдәр министрлығының 103-сө янғынға ҡаршы хеҙмәт идаралығының финанс-иҡтисад бүлеге начальнигы, баш бухгалтер Флүрә Танһыҡҡужина яуланы. Икенсе урынға Яңауыл районы хакимиәтенең баш бухгалтеры Рушания Миниәхмәтова лайыҡ булды. Өсөнсө урынды Ишембай районы муниципаль мәктәпкәсә белем биреү учреждениеларының үҙәк бухгалтерияһы бухгалтеры Лина Нәсибуллина яуланы.
«Һалым һалыу» номинацияһында беренсе урын «Башбакалея» ябыҡ акционерҙар йәмғиәтенең (Өфө) баш бухгалтер урынбаҫары Гөлфиә Ғәлиеваға бирелде. Ул шулай уҡ балдар иҫәбе буйынса «Бухгалтер-профессионал-2013» конкурсының абсолют еңеүсеһе булды һәм Гран-при яуланы. Икенсе урын «Мәктәп һәм балалар туҡланыу үҙәге» муниципаль унитар предприятиеһының (Өфө) баш бухгалтеры Ирина Красноваға тейҙе. Өсөнсө урында – «Иҫәп-хисап сервис үҙәге» яуаплығы сикләнгән йәмғиәтенең баш бухгалтеры Зилә Хафизова.
Конкурсты ойоштороусылар хәбәр итеүенсә, быйыл өҫтәмә «Отчетлылыҡ виртуозы», «Креатив ҡараш», «Уңышлы хеҙмәттәшлек» һәм башҡа өҫтәмә номинациялар булдырылды. Махсус бүләктәрҙе бағыусылар тапшырҙы.
Проект етәксеһе Ҡәҙриә Ғәйнетдинова билдәләүенсә, конкурс унда ҡатнашыусылар өсөн ҙур әһәмиәткә эйә: ул белгестәрҙең бухгалтер иҫәбе һәм отчетлылыҡ өлкәһендә профессиональ оҫталыҡтарын үҫтереүгә һәм эш сифатын яҡшыртыуға булышлыҡ итә, аралашыу һәм тәжрибә уртаҡлашыу өсөн шарттар булдыра.


text:
Өфөлә төбәк мәғарифын үҫтереү буйынса кәңәшмә бара
26 ғинуарҙа Өфөлә мәғариф өлкәһендә идаралыҡ алып барыусы Волга буйы федераль округы субъекттары башҡарма власть органдары етәкселәренең кәңәшмәһе үтә.
Башҡортостандың мәғариф системаһы менән танышҡандан һуң мәғариф министрҙары «Беҙҙең яңы мәктәп» милли мәғариф башланғысын тормошҡа ашырыу сиктәрендә һәләтле балаларға ярҙам төбәк системаһын үҫтереү» тип аталған түңәрәк өҫтәл үткәрәсәк.
Әлеге кәңәшмә – һәләтле балалар менән эшләү өлкәһендә иң уңышлы ғәмәлдәрҙе таратыу һәм тәжрибә уртаҡлашыу өсөн һөҙөмтәле майҙансыҡ.
Был сарала Рәсәйҙең мәғариф һәм фән министры Андрей Фурсенко, Рәсәй Президентының Волга буйы федераль округындағы Тулы хоҡуҡлы вәкиле ярҙамсыһы Александр Школьник, мәғариф өлкәһенә идаралыҡ итеүсе Башҡортостандың башҡарма власть органдары вәкилдәре, шулай уҡ Волга буйы федераль округы субъекттарының башҡарма власть органдары вәкилдәре, юғары уҡыу йорттары ректорҙары, республиканың инновацион белем биреү учреждениелары һәм мәғариф өлкәһендә идара итеүсе муниципаль органдар етәкселәре ҡатнаша, тип хәбәр итә Башҡортостан Хөкүмәтенең матбуғат хеҙмәте.


text:
Өфө моторҙар эшләү берекмәһе башлығы Александр Артюхов Берләштерелгән двигателдәр эшләү корпорацияһының генераль директоры итеп тәғәйенләнде Фото: Өфө моторҙар эшләү берекмәһенең матбуғат хеҙмәте
Өфө моторҙар эшләү берекмәһе башлығы Александр Артюхов Берләштерелгән двигателдәр эшләү корпорацияһының генераль директоры итеп тәғәйенләнде
Өфө моторҙар эшләү берекмәһе башлығы Александр Артюхов Берләштерелгән двигателдәр эшләү корпорацияһының генераль директоры итеп тәғәйенләнде Фото: Өфө моторҙар эшләү берекмәһенең матбуғат хеҙмәте
ӨФӨ, 2015 йыл, 20 июль. /«Башинформ» мәғлүмәт агентлығы, Эльвира Латипова/.
Өфө моторҙар эшләү берекмәһе башлығы Александр Артюхов «Ростех» дәүләт корпорацияһына ингән Берләштерелгән двигателдәр эшләү корпорацияһының генераль директоры итеп тәғәйенләнде. Был хаҡта, «Ростех» сығанаҡтарына һылтанып, «Коммерсант» гәзите хәбәр итә.
18 июлдә корпорация акционерҙарының сираттан тыш йыйылышында Берләштерелгән двигателдәр эшләү корпорацияһында кадрҙарҙы алмаштырыу тураһында ҡарар ҡабул ителде. Контракт ваҡытының уҙыуына бәйле быға тиклем корпорацияны етәкләгән Владислав Масалов вазифаһын ҡалдырҙы.
Александр Артюховты Берләштерелгән двигателдәр эшләү корпорацияһы башлығы итеп тәғәйенләү Өфө предприятиеһының уңыштарына бәйле. 2010 йылдан Өфө моторҙар эшләү берекмәһендә продукция етештереү күләме икеләтә артты. Былтыр ошо күрһәткес 42,87 миллиард һумға етте, килем 48,97 миллиард һум тәшкил итте. 2014 йылда Берләштерелгән двигателдәр эшләү корпорацияһында зыян күләме 17 миллиард һум тәшкил иткән.
Өфө моторҙар эшләү берекмәһенең матбуғат хеҙмәтенән хәбәр итеүҙәренсә, 20 июлдән берекмәнең идара итеүсе директоры вазифаһын корпоратив һәм хоҡуҡи мәсьәләләр буйынса урынбаҫар Евгений Семивеличенко башҡара.
«Өфө моторҙар эшләү берекмәһе» асыҡ акционерҙар йәмғиәте — Рәсәйҙә авиация двигателдәрен етештереүсе иң ҙур берекмә. Илдә «Су» самолеттары өсөн двигателдәр сығарған берҙән-бер предприятие. Берләштерелгән двигателдәр эшләү корпорацияһына инә.
«Берләштерелгән двигателдәр эшләү корпорацияһы» акционерҙар йәмғиәте («Ростех» дәүләт корпорацияһына инә) хәрби һәм граждандар авиацияһы, йыһан программалары һәм хәрби-диңгеҙ флоты, шулай уҡ нефть һәм газ сәнәғәте, энергетика өсөн двигателдәр эшләү һәм хеҙмәтләндереү буйынса махсуслаша.
«Рәсәй технологиялары» («Ростех») дәүләт корпорацияһы 2007 йылда граждандар һәм хәрби тәғәйенләнештәге юғары технологиялы сәнәғәт продукцияһын етештерергә һәм сит илгә оҙатырға ярҙам итеү өсөн булдырылған. Уға 663 ойошма инә. «Ростех» ойошмалары Рәсәйҙең 60 төбәгендә урынлашҡан һәм 70-тән ашыу илдең баҙарын продукция менән тәьмин итә.


text:
Рәсәй Хөкүмәте комиссияһы Башҡортостанда май экстракцияһы заводын үҫтереү мөмкинлектәрен баһаланыФото: Күмертау хакимиәте
Рәсәй Хөкүмәте комиссияһы Башҡортостанда май экстракцияһы заводын үҫтереү мөмкинлектәрен баһаланы
Рәсәй Хөкүмәте комиссияһы Башҡортостанда май экстракцияһы заводын үҫтереү мөмкинлектәрен баһаланыФото: Күмертау хакимиәте
ӨФӨ, 2015 йыл, 7 октябрь. /«Башинформ» мәғлүмәт агентлығы, Ксения Калинина/.
7 октябрҙә федераль Хөкүмәт комиссияһы вәкилдәре Күмертау ҡалаһы янындағы Маячный ауылында май экстракцияһы заводының төҙөлөш майҙансығын ҡараны. Күмертауға эш сәфәре менән «Моноҡалаларҙы үҫтереү фонды» коммерцияға ҡарамаған ойошмаһының генераль директоры Илья Кривогов етәкселегендә Рәсәй Хөкүмәте комиссияһы ҡарамағындағы моноҡалаларҙы модернизациялау буйынса эшсе төркөм килде.
Төҙөлөш майҙансығын ҡарауҙа эшсе төркөм ағзалары, Күмертау хакимиәте башлығы Борис Беляев, Башҡортостандың иҡтисади үҫеш министры Сергей Новиков, Силәбе өлкәһе «Сигма» холдинг компанияһының генераль директоры Александр Махров, «Май экстракцияһы заводы» яуаплылығы сикләнгән йәмғиәте директоры Владимир Емелин ҡатнашты.
Күмертау башлығы хакимиәтенең беренсе урынбаҫары Ирина Голованова һүҙҙәренсә, эшсе төркөм май экстракцияһы заводының төҙөлөш майҙансығын, тимер юлдарын һәм автомобиль юлын ҡарап сыҡты. Дирекция комиссия ағзаларының барлыҡ һорауҙарына ла аныҡ яуап бирҙе.
«Хәҙер беҙ Күмертау хакимиәтенә эшсе төркөм ултырышына барабыҙ, унда беҙҙең проекттар ентекле тикшереләсәк», — тип аңлатма бирҙе Ирина Голованова.
Күмертау хакимиәтенең мәғлүмәт-аналитика эше буйынса бүлеге хәбәр итеүенсә, комиссия ағзалары заводтың мөмкинлектәре ҙур булыуын билдәләгән.
Ултырыш йомғаҡтары буйынса Маячный ауылында май экстракцияһы заводы объекттарын төҙөүгә һәм реконструкциялауға аҡса бүлеү мөмкинлеге тураһында ҡарар ҡабул ителәсәк.


text:
Максим Чудов Башҡортостан өсөн «бронза» олимпия миҙалы килтерә
Канадала Олимпиадала биатлон буйынса турнир тамамланды. Иң аҙаҡтан һигеҙ ут рубежы менән 4-кә 7,5 километрға ирҙәр эстафетаһы булды.
Өфөлө Максим Чудов һәм башҡа рәсәйлеләр Иван Черезов, Антон Шипулин һәм Евгений Устюгов «бронза» миҙал яуланы. Ватандаштарыбыҙ өҫтәмә дүрт патронды ғына файҙаланып, ярайһы уҡ мәргән атыуын күрһәтте.
«Көмөш» миҙалға лайыҡ булған австрийҙарҙан улар ни бары 0,2 секундҡа ғына ҡалышты. Австрийҙар өҫтәмә һигеҙ атыу менән бер штраф әйләнәһе үтте.
Олимпия чемпиондары исемен норвегтар яуланы, улар австрийҙарҙы 38,6 секундҡа отто (чемпиондарға ете өҫтәмә патрон кәрәк булды).
Максим Чудов ҡышҡы Олимпиада-2010-да әлегә Башҡортостанға берҙән-бер генә миҙал килтерҙе.


text:
Өфөлә «Ғаилә ҡиммәттәре» конкурсында еңеүселәр тәбрикләнәсәк
«Ғаилә ҡиммәттәре» конкурсында еңеүселәрҙе тәбрикләү тантанаһы 19 июндә Өфөнөң Ҡала мәҙәниәт һарайында үтә.
Иң яҡшы ғаиләләр алты номинацияла билдәләнә.
Конкурс баш ҡала хакимиәтенең Мәғариф идаралығы ярҙамында Ҡаланы үҫтереү йәмәғәт фонды һәм «Дошкольная Уфа» журналы редакцияһы башланғысы менән ойошторола. Сара Башҡортостан Республикаһында Имен бала саҡ һәм ғаилә ҡиммәттәрен нығытыу йылы сиктәрендә үткәрелә.
Ҡаланы үҫтереү йәмәғәт фондынан асыҡлауҙарынса, финалда ҡатнашыусы ғаиләләр үҙҙәренең йолалары, традициялары, шөғөлдәре хаҡында һөйләйәсәк. Һәр ғаилә өсөн дипломдар һәм бүләктәр әҙерләнгән.
Байрам программаһында: оҫталыҡ дәрестәре, балалар һәм ололар өсөн конкурстар, бәйгелә ҡатнашыусылар тарафынан әҙерләнгән күргәҙмә.
Сара 17 сәғәттә башлана.


text:
Рөстәм Хәмитов «Салауат Юлаев» хоккей клубы уйынсыларын һәм көйәрмәндәрҙе Өфөлә миҙгелдең асылыуы менән ҡотланы Фото: Башҡортостан Башлығының матбуғат хеҙмәте
Рөстәм Хәмитов «Салауат Юлаев» хоккей клубы уйынсыларын һәм көйәрмәндәрҙе Өфөлә миҙгелдең асылыуы менән ҡотланы
Рөстәм Хәмитов «Салауат Юлаев» хоккей клубы уйынсыларын һәм көйәрмәндәрҙе Өфөлә миҙгелдең асылыуы менән ҡотланы Фото: Башҡортостан Башлығының матбуғат хеҙмәте
ӨФӨ, 2015 йыл, 31 август. /«Башинформ» мәғлүмәт агентлығы, Илья Спиридонов/.
30 августа Өфөлә Башҡортостан Башлығы Рөстәм Хәмитов «Салауат Юлаев» хоккей клубының үҙ майҙанындағы уйынын ҡараны. Уйын хоккей буйынса Рәсәй чемпионаты – Континенталь хоккей лигаһы чемпионаты сиктәрендә уҙғарылды. «Өфө-Арена»ла «Салауат Юлаев» Ханты-Манси ҡалаһынан «Югра» менән көс һынашты.
Матч алдынан Рөстәм Хәмитов хоккей клубы уйынсыларын һәм көйәрмәндәрҙе Өфөлә яңы миҙгелдең асылыуы менән ҡотланы.
– Барыһын да «Өфө-Арена» һарайында хоккей миҙгеленең башланыуы менән ҡотлайым. Беҙҙе сағыу, ҡыҙыҡлы уйындар көтә, командалар яҡшы уйын күрһәтер тип ышанабыҙ. «Салауат Юлаев» клубына еңеүҙәр, ә дәғүәселәребеҙгә яҡшы уйын теләйбеҙ, – тине республика Башлығы. – Йәнә һәммәһен дә күркәм байрам менән ҡотлайым. Командабыҙ өсөн янып-көйәсәкбеҙ. Хоккейға дан! Ура!
Иҫегеҙгә төшөрәбеҙ, 2015-2016 йылдарҙағы яңы миҙгелдә «Салауат Юлаев» хоккей клубының эшмәкәрлеген ойоштороуҙа үҙгәрештәр булды. Быйыл март айында генераль бағыусы алмашынды. Башҡортостан Башлығы Рөстәм Хәмитовтың ярҙамы менән клубты Рәсәйҙәге ҙур нефть компанияларының береһе – «Башнефть» акционерҙар нефть компанияһы асыҡ акционерҙар йәмғиәте күҙәтеүгә алды. Бағыусыларҙың килешеүенә ҡул ҡуйған саҡта ошо миҙгелдә Көнсығыш конференцияһына сығыу бурысы билдәләнде.
Клуб етәкселеге лә алмашынды: яңы генераль директор итеп билдәле хоккейсы Александр Семак тәғәйенләнде. Генераль менеджер вазифаһына Леонид Вайсфельд саҡырылған. Клуб идараһы ла үҙгәрҙе: уға тәүге тапҡыр көйәрмәндәрҙең вәкиле лә инде.
Тренерҙар штабы, оҫталар командаһы составы тулыһынса яңыртылды. Баш тренер вазифаһын Өфөлә тыуып үҫкән Анатолий Емелин биләне. Өлкән тренер булараҡ Аркадий Андреев, һаҡсылар менән эшләү өсөн баш ҡала мәктәбе тәрбиәләнеүсеһе Андрей Зюзин саҡырылған. Дмитрий Курошин – ҡапҡасылар тренеры, профессор Василий Коновалов физик әҙерлек буйынса тренер итеп билдәләнгән. Ике тапҡыр Гагарин кубогына эйә булған Игорь Захаркин «Салауат Юлаев» хоккей клубы системаһында тренер-координатор булып эшләү өсөн саҡырылған.
25 августа «Салауат Юлаев» Континенталь хоккей лигаһының яңы миҙгеленә аяҡ баҫты. Омскиҙа юлаевсылар «Авангард» менән көс һынашты һәм 2:4 иҫәбе менән еңелде, һуңынан Астананың «Барыҫ» клубынан 3:5 иҫәбе менән отолдо.


text:
Башҡортостан Президенты республиканың көньяғында агрофирмаларға үҫешергә кәрәклеген билдәләне
Башҡортостан Президенты Рөстәм Хәмитов республиканың көньяғы буйлап эш сәфәре барышында Стәрлетамаҡ районының Калинин исемендәге агросәнәғәт предприятиеһында булды.
Был аграр комплекс иген, көнбағыш, һөт һәм ит етештереүҙә махсуслашҡан. Уның составында алты һөтсөлөк фермаһы, ике машина-трактор паркы, ике иген келәте һәм ҡатнаш аҙыҡ етештереү цехы бар.
Хужалыҡта ете мең самаһы һыйыр малы аҫрала. Тәүлегенә агрофирма Өфө заводтарына 30 тоннаға яҡын һөт тапшыра.
Предприятиеның ауыл хужалығы ерҙәре 30 мең гектарҙан ашыу майҙанды биләй. Унда 800-гә яҡын кеше эшләй. Агрофирманың продукция һатыуҙан алынған табышы 2010 йылда 239 миллион һумдан ашыу сумманы тәшкил иткән.
Агрофирманы ҡарап сыҡҡас, Рөстәм Хәмитов хужалыҡтың күрһәткестәре яҡшы булыуын һәм уға артабан үҫешергә кәрәклеген билдәләне.


text:
Италия менән Башҡортостандың агросәнәғәт комплексы өлкәһендәге диалогы үҫтереләсәк
Кисәнән алда Башҡортостан Республикаһының Сауҙа-сәнәғәт палатаһында Италияның Көньяҡ һәм Төньяҡ Кавказ федераль округтарындағы Почетлы Генераль консулы Пьерпаоло Лодиджиани менән БР Сауҙа-сәнәғәт палатаһы президенты Юрий Пустовгаров араһында һөйләшеүҙәр үтте.
Егерме йылдан ашыу ваҡыт Рәсәйҙә йәшәгән һәм Төньяҡ Кавказда бизнес менән шөғөләнгән Лодиджиани әфәнде Башҡортостанда эшҡыуарлыҡты үҫтереү өсөн ҙур мөмкинлектәр булыуын билдәләне һәм айырыуса агросәнәғәт комплексы һәм машиналар эшләү өлкәһендә хеҙмәттәшлек итеүгә ҡыҙыҡһыныу белдерҙе.
Осрашыу сиктәрендә бер нисә инвестиция проекты буйынса эшлекле мөнәсәбәттәрҙе нығытыу мәсьәләләре ҡаралды, Башҡортостан менән Италия предприятиелары араһында үҙ-ара хеҙмәттәшлек итеүҙең өҫтөнлөклө йүнәлештәре билдәләнде, тип хәбәр итә БР Сауҙа-сәнәғәт палатаһының матбуғат хеҙмәте.


text:
Өфө йәштәренә ике меңдән ашыу вакансия тәҡдим ителде
Өфөлә үткән күп профилле вакансиялар йәрминкәһендә предприятие һәм ойошмалар йәштәргә ике меңдән ашыу буш эш урыны тәҡдим итте. Йәштәр өсөн үткәрелгән быйылғы йылдың тәүге вакансиялар йәрминкәһендә дөйөм алғанда 53 эш тәҡдим итеүсе ҡатнашты.
Сараға килгән 600 кеше араһынан яҡынса яртыһы эш тәҡдим итеүселәр менән әңгәмәләшеүҙә ҡатнашты. Һөҙөмтәлә 200-гә яҡын кеше эшкә урынлашыуға йүнәлтмә алды.
— Йәрминкәлә программист, экономист, юрист, финанс консультант, бухгалтер, табип, хәбәрсе, промоутер, диспетчер, администратор, страковкалау һәм реклама агенттары вакансиялары тәҡим ителде, — тип хәбәр итте «Башинформ» агентлығына Өфө ҡалаһы Халыҡ мәшғүллеге хеҙмәтенең эш тәҡдим итеүселәр һәм халыҡ менән бәйләнештәр бүлеге начальнигы Ирина Турчина.
Йәштәр өсөн киләһе күп профилле вакансиялар йәрминкәһе Башҡортостан баш ҡалаһында 7 мартта үтә.


text:
Фото:
Башҡорт «Китап» нәшриәтендә өс фотоальбом донъя күрҙе
Фото:
Зәйнәб Биишева исемендәге Башҡорт «Китап» нәшриәтендә һәр береһе үҙенә күрә уникаль өс фотоальбом донъя күрҙе.
«Йәшәү хаҡына» фотоальбомында билдәле фотограф Анатолий Михайлович Виноградовтың Өфөләге, шулай уҡ республиканың башҡа ҡала һәм ауылдарындағы Еңеү Көнөн сағылдырған, Бөйөк Ватан һуғышы ҡатнашыусылары һүрәтләнгән фотографиялары урын алған. Улар 1990 йылдан алып 2004 йылға тиклем төшөрөлгән. Фотоһүрәттәр йәнә байрам яҙмаһын төҙөү мөмкинлеге биргән комментарийҙар менән оҙатылып барыуы арҡаһында ҡиммәтле. Текстар башҡорт һәм рус телдәрендә бирелә.
«Живопись. Алексей Храмов» төҫлө фотоальбомы күренекле рәссамдың тыуыуына 100 йыл тулыуға арналған. Унда рәссамдың тормошо һәм ижады хаҡында бәйән ителә, эштәренең каталогы бирелә.
«Зәйнәб Биишева. Тормошо һәм ижады» фотоальбомы Башҡортостандың халыҡ яҙыусыһының 100 йыллығына ҡарата нәшер ителгән. Китапта Зәйнәб Биишеваға арналған шиғырҙар, хаттар, замандаштарының иҫтәлектәре һәм бихисап фотолар тупланған. Улар яҙыусының ижади һәм ғаилә тормошон, уның 100 йыллыҡ юбилейын билдәләүҙе иллюстрациялай.
Китап-альбом һигеҙ бүлектән тора: башҡорт һәм рус телдәрендә «Тормошо һәм ижады», «Зәйнәб Биишеваның шиғыр юлдары», «Хеҙмәттәштәре һәм замандаштары», «Хаттар», « Зәйнәб Биишеваға арнау», «Ғаилә архивы», «Яҙыусының исемен мәңгеләштереү», «Хәтирәләр».


text:
Өфөнөң Калинин районы 60 йыллығын билдәләй
Бөгөн Өфөнөң Калинин районына 60 йыл тулыуға арналған тантаналы сара үтә. Ҡала мәҙәниәт һарайы фойеһында район предприятиелары һәм учреждениеларының эшмәкәрлеген сағылдырған фотокүргәҙмә эшләй.
Байрамға Башҡортостан Президенты Хакимиәте етәксеһе Владимир Балабанов, Өфө хакимиәте башлығы Ирек Ялалов, БР Дәүләт Йыйылышы – Ҡоролтайҙың Бюджет, һалымдар, финанстар һәм милек мәсьәләләре буйынса комитеты рәйесе Лев Бакусов, БР Сауҙа-сәнәғәт палатаһы президенты Юрий Пустовгаров, район хакимиәттәре башлыҡтары, Калинин районы предприятиелары һәм ойошмалары вәкилдәре, ветерандар килде.
Сара программаһында – почетлы ҡунаҡтарҙың сығыштары, концерт номерҙары. Байрамды ойоштороусылар хәбәр итеүенсә, сараның аҙаҡҡы өлөшөндә абруйлы олимпиадаларҙа, спорт ярыштарында, музыкаль фестивалдәрҙә, «Иң яҡшы эшсе ҡатын-ҡыҙ — 2011», «Мисс Өфө моторҙар эшләү производство берекмәһе – 2011» һөнәри конкурстарында еңеүселәр, шулай уҡ «Иң яҡшы йәш ғаилә — 2011» конкурсы призерҙары сәхнәгә сығасаҡ. Сарала Калинин районына бағышланған яңы йыр ҙа яңғыраясаҡ.


text:
Башҡортостан уҡыусылары Бөтә Рәсәй ғилми-инновацион проекттар конкурсында ҡатнаша ала
Өлкән класс уҡыусылары араһында VIII Бөтә Рәсәй ғилми-инновацион проекттар конкурсы старт алды. Бәйге бөтә ил буйынса һигеҙенсе йыл рәттән үткәрелә.
Конкурста урта дөйөм белем биреү мәктәптәренең 9-11 класс уҡыусылары һәм урта махсус уҡыу йорттарының беренсе-икенсе курс студенттары ҡатнаша ала. Уҡыусыларға энергетика, индустрия, ҡалалар инфраструктураһы, һаулыҡ һаҡлау йүнәлештәре буйынса берәр проект әҙерләргә тәҡдим ителә. Бәйге шарттары буйынса, тәҡдим ителгән проекттар көнүҙәк мәсьәләләрҙе хәл итеү юлдарын үҙ эсенә алырға тейеш.
Конкурс еңеүселәре һәм призерҙарына, шулай уҡ уларҙың ғилми етәкселәренә ҡиммәтле бүләктәр һәм аҡсалата приздар тапшырыласаҡ. Бәйгелә даими ҡатнашыусы кураторҙар һәм мәктәптәр өсөн махсус наградалар әҙерләнгән.
Ярышта ҡатнашыу өсөн заявкалар 2014 йылдың 12 ғинуарына тиклем ҡабул ителә. Тулыраҡ мәғлүмәт конкурстың рәсми сайтында урынлаштырылған. Шулай уҡ (495) 787-67-70 телефоны буйынса ойоштороу комитеты менән бәйләнешкә сығырға мөмкин.


text:
Бөтә донъя башҡорттары ҡоролтайы Башҡарма комитеты шәжәрә конкурсын үткәрергә планлаштыра
Бөтә донъя башҡорттары ҡоролтайы Башҡарма комитетының Башҡорт халҡының телен һәм рухи мәҙәниәтен һаҡлау һәм үҫтереү мәсьәләләре буйынса комиссияһы Башҡортостан Республикаһының социаль йүнәлештәге коммерцияға ҡарамаған ойошмаларына федераль бюджеттан алынған аҡсалар иҫәбенә субсидия биреүгә конкурста ҡатнаша. Сараны төбәктең Иҡтисади үҫеш министрлығы үткәрә.
«Башинформ» агентлығына Бөтә донъя башҡорттары ҡоролтайы Башҡарма комитеты аппаратының сектор мөдире Азамат Сөләймәнов һөйләүенсә, был йәмәғәт ойошмаһы үҙенең проекты — «Шәжәрә-родословная» тикшеренеү проекттары конкурсын тәҡдим итте. Уның сиктәрендә йәмәғәтселек иғтибарын ғаилә, тыуған яҡ тарихын өйрәнеүгә, халыҡтың милли йолаларын, быуындар араһындағы күсәгилешлекте һаҡлап ҡалыуға йүнәлтеү планлаштырыла. Ойоштороусылар был эшкә Башҡортостан халҡын ғына түгел, Силәбе, Ырымбур өлкәләрендә, Пермь крайында, Татарстан Республикаһында йәшәүселәрҙе лә йәлеп итмәксе. Конкурс йомғаҡтары буйынса электрон йыйынтыҡ булдырыласаҡ. Был эшкә Башҡортостандың ғилми учреждениелары хеҙмәткәрҙәре йәлеп ителәсәк.
Конкурс комиссияһы ыңғай хәл итһә, проектта ҡатнашыусы белгестәр тарафынан әҙерләнгән положение Бөтә донъя башҡорттары ҡоролтайының рәсми сайтында урын аласаҡ.


text:
Өфөлә Башҡортостан халыҡтары ассамблеяһы үтәсәк
Башҡортостан халыҡтары Ассамблеяһының икенсе съезы 11 июнгә тәғәйенләнгән. Шуға ҡарамаҫтан, уның сиктәрендәге саралар был аҙнала уҡ башланасаҡ.
29 май Өфөлә “Башҡортостан халыҡтары мәҙәниәте диалогы” тип аталған республика фәнни-ғәмәли конференцияһы үтәсәк. Был хаҡта хөкүмәт премьер-министры урынбаҫары, мәҙәниәт һәм Милли сәйәсәт министры Илдус Илешев хәбәр итте.
Премьер-министр урынбаҫары әйтеүенсә, съездға әҙерлек сиктәрендә бар ҡала-райондарҙа ла делегаттар һайланған. Әммә Илдус Илешевтың ҡала-район башлыҡтарын әйтер һүҙҙәре лә бар. Ул делегаттарҙы алмаштырмаҫҡа саҡырҙы. Өфөгә республикала йәшәүсе бар милләт вәкилдәренән 609 делегат киләсәк.
Икенсе сьезд Конгресс-Холда үтәсәк. Ошонда уҡ, төрлө күргәҙмәләр ҙә эшләйәсәк. Сьезд һис шикһеҙ милләт-ара татыулыҡты нығытыуға, был өлкәләге сәйәсәттең яңы йүнәлештәрен билдәләүгә ярҙам итер тип көтөлә.


text:
Өфөнөң Орджоникидзе районында төҙөкләндереү буйынса конкурс үтә
Быйыл ҡоро һәм эҫе һауа торошо ҡала территорияларын йәшелләндереү буйынса эшкә үҙ төҙәтмәләрен индерҙе. Ләкин ҡоролоҡҡа ҡарамаҫтан, конкурста ҡатнашырға теләүселәр газондар, альп таусыҡтары, сәскә түтәлдәре ҡороу буйынса эшкә әүҙем тотондо, ихаталарҙағы хужалыҡ, балалар уйын һәм спорт майҙансыҡтарын ремонтланы һәм төҙөкләндерҙе. Һәр ваҡыттағыса Өфөнөң Орджоникидзе районы предприятиелары һәм ойошмалары ла ситтә ҡалманы, тип хәбәр иттеләр район хакимиәтенән.
Төҙөкләндереү буйынса иң яҡшы ихата, мәктәп, балалар баҡсаһы, дауалау учреждениеһы, предприятие территорияһын асыҡлауҙы төп бурыс итеп ҡуйған конкурс ике этапта үтә. Беренсе һайлап алыу этабында ҡатнашыуға дауалау-профилактика һәм уҡыу учреждениелары, торлаҡ эксплуатация участкалары, сауҙа комплексы, сәнәғәт предприятиелары заявкалар бирҙе.
23 июлдә район комиссияһы конкурста ҡатнашыусы предприятиелар буйлап йөрөп сығасаҡ, территорияларҙың төҙөкләндерелеүен, газондар һәм сәскә түтәлдәренең торошон баһалаясаҡ, шулай уҡ йәшелләндереү һәм төҙөкләндереү буйынса дөйөм эште айырып билдәләйәсәк. Һайлап алыу этабында еңеүселәр артабан ярышыуын дауам итәсәк.
Икенсе этапҡа һәм дөйөм конкурсҡа йомғаҡ яһау, шулай уҡ еңеүселәрҙе наградлау 14 августа Өфөнөң Нефтехимиктар мәҙәниәт һәм ял паркында сағыу «Сәскәләр көнө» байрамында үткәреләсәк.


text:
Өфөлә алты балалар баҡсаһы асыласаҡ
Өфөлә йыл аҙағына тиклем алты яңы балалар баҡсаһы асыласаҡ. Был хаҡта Өфө хакимиәтендә үткән оператив кәңәшмәлә ҡала башлығы Павел Качкаев хәбәр итте.
Уның әйтеүенсә, Октябрь, Калинин, Орджоникидзе райондарында балалар баҡсаларын асыу планлаштырыла. Улар араһында яңы төҙөлгәндәре лә, кире ҡайтарылғандары ла бар.
Әгәр баҡсаларҙы асыу буйынса планлаштырылған сроктар күҙәтелһә, Өфөлә 2011 йылда яҡынса 1500 балаға иҫәпләнгән 10 баҡса файҙаланыуға тапшырыласаҡ.
Павел Качкаев, 1 сентябргә генә Өфөлә бер юлы өс балалар баҡсаһы асылды, шуларҙың икәүһе Сипайлово биҫтәһендә, тип хәтергә төшөрҙө. Шулай уҡ, ҡала башлығы әйтеүенсә, балалар баҡсаларын асыуҙан тыш, Өфөлә йыл аҙағына тиклем 39-сы гимназияны реконструкциялау тамамланырға тейеш.


text:
Рөстәм Хәмитов Ҡырым Республикаһының Министрҙар Советы Рәйесе урынбаҫары Николай Янаки менән осрашты Фото: Андрей Старостин
Рөстәм Хәмитов Ҡырым Республикаһының Министрҙар Советы Рәйесе урынбаҫары Николай Янаки менән осрашты
Рөстәм Хәмитов Ҡырым Республикаһының Министрҙар Советы Рәйесе урынбаҫары Николай Янаки менән осрашты Фото: Андрей Старостин
ӨФӨ, 2015 йыл, 28 май. /«Башинформ» мәғлүмәт агентлығы, Илья Спиридонов/.
27 майҙа Республика йортонда Башҡортостан Башлығы Рөстәм Хәмитов Ҡырым Республикаһының Министрҙар Советы Рәйесе урынбаҫары Николай Янаки менән осрашты. Яҡтар Ҡырымдың Белогорск районына матди һәм методик ярҙам буйынса сараларҙы ғәмәлгә ашырыу барышын һәм 2015 йылда үҙ-ара килешеп эш итеү пландарын тикшерҙе.
– Беҙ берлектәге эште дауам итәбеҙ. Был эшкә формаль рәүештә ҡарамайбыҙ. Быны былтырғы һөҙөмтәләр буйынса аңлағанһығыҙҙыр, моғайын. Ҡайһы бер мәсьәләләрҙе хәл итеүҙә ярҙам иттек. Быйыл да пландарыбыҙ ҙур. Бер нисә объектты ремонтлаясаҡбыҙ. Бының өсөн ресурстар бар, – тине Рөстәм Хәмитов. – Иң мөһиме – беҙ бергә, бер-беребеҙгә ярҙам итеп эшләйбеҙ. Белогорск районын республиканың шефлыҡҡа алынған районы, Башҡортостандың 55-се районы булараҡ ҡабул итәбеҙ.
Осрашыу барышында Николай Янаки менән Рөстәм Хәмитов Ҡырымдың Белогорск районында йәшелсәселекте һәм баҡсасылыҡты үҫтереү мәсьәләһен тикшерҙе. Мәҫәлән, әлеге ваҡытта йәшелсә һәм емеш-еләк етештереүселәр менән килешеүҙәр төҙөлә. Республика эшҡыуарҙары ла Ҡырымда емеш-еләк үҫтереү менән ҡыҙыҡһына, әммә ошо маҡсатта ер участкаларын бүлеү мәсьәләһе хәл ителмәгән. Николай Янаки Ҡырым Республикаһының Министрҙар советында ошо проблеманы хәл итеү варианттары әҙерләнә тип хәбәр итте.
Белогорск районына газ үткәреү фекер алышыуҙың төп темаһы булды. Бер нисә ваҡытлыса варианттар бар, ләкин тулыһынса газ үткәреү өсөн күп миллиард һумдар кәрәк, Ҡырым етәкселеге ошо хаҡта «Газпром» менән һөйләшергә тейеш, тип билдәләне Рөстәм Хәмитов.
Николай Янаки һүҙҙәренсә, Ҡырым Башҡортостандан полиэтилен, ағас, металл изделиелары һәм башҡа сәнәғәт тауарҙарын алыу менән ҡыҙыҡһына. Бөгөнгө көндә Симферополь аэропорты 200 тоннаға тиклем йөк ташыусы самолеттарҙы ҡабул итергә һәләтле.
Яҡтар шулай уҡ Симферополдәге «Фирма Сэлма» электр машиналарын эшләү заводында мотоблоктар етештереүҙе урынлаштырыу барышын тикшерҙе.
Иҫегеҙгә төшөрәбеҙ, Ҡырым Республикаһына ярҙам итеү буйынса сараларҙы финанслау маҡсатында Башҡортостандың Социаль маҡсатлы программалар фондында махсус иҫәп асылды. Иҫәпкә төбәк предприятиелары һәм халҡы үҙ теләге менән аҡса күсерҙе. Белогорск районына ярҙам йөҙөнән йыйылған аҡсаның дөйөм күләме 238,6 миллион һум тәшкил иткән.


text:
Башҡортостан делегацияһы автомашиналар эшләүселәр ҡалаһының йәштәр сәйәсәте менән танышты
Көн элгәре Татарстандың Яр Саллы ҡалаһына Башҡортостан Республикаһы (Учалы ҡалаһы) делегацияһы килде, тип хәбәр итә «Татар-информ» мәғлүмәт агентлығы. Йәштәр үҙәге һәм йәштәр өсөн психологик ярҙам хеҙмәте эшмәкәрлеге менән танышыу Учалы ҡала хакимиәтенең йәштәр эштәре буйынса комитеты вәкилдәренең автоградҡа килеүенең төп маҡсаты булған.
Учалылар «Шатлыҡ», «Орион», «Нур», «Заман» һәм башҡа йәштәр үҙәген ҡараған. Һуңыраҡ «Нур» йәштәр үҙәгендә ойошторолған түңәрәк өҫтәлдә ике яҡ өсөн дә берҙәй файҙалы булған йәштәр өлкәһендә тәжрибә уртаҡлашыу үткән. Яр Саллының йәштәр эштәре буйынса идаралығы начальнигы Александр Литвяков ҡунаҡтарға ҡалала ғәмәлгә ашырылған йәштәр сәйәсәте программаһы, һәр учреждениеның тәғәйенләнеше, йәштәр менән эшләүҙең үҙенсәлектәре хаҡында һөйләгән.
Автомашиналар эшләүселәр ҡалаһының йәштәр сәйәсәте өлкәһендәге эштәре делегацияла ҙур тәьҫораттар ҡалдырған, улар хужаларға йылы ҡабул итеүҙәре өсөн рәхмәт белдереп, коллегаларын яуап визиты менән Башҡортостан Республикаһына саҡырған.


text:
Джеймс Максвелл
Джеймс Клерк Максвелл (ингл. James Clerk Maxwell;1831 йылдың 13 июне – 1879 йылдың 5 ноябре) шотланд физигы, математигы һәм механигы. Уның иң оло ҡаҙанышы — Максвелл тигеҙләмәләре исеме аҫтында билдәле тигеҙләмәләрҙе төҙөп, электр, магнетизм һәм оптикалағы бығаса бәйһеҙ булған күҙәтеүҙәрҙе, тәжрибәләрҙе һәм тигеҙмәләрҙе тулайым бер теорияға берләштереүе.
Ул шулай уҡ газдарҙың кинетик теорияһын нигеҙләүселәрҙең береһе, төҫлө фотография ҡағиҙәләренең авторы.
- 13 июнь көнө тыуғандар
- 1831 йылда тыуғандар
- Алфавит буйынса шәхестәр
- Шотландияла тыуғандар
- 5 ноябрь көнө вафаттар
- 1879 йылда вафаттар
- Англияла вафат булғандар
- Алфавит буйынса ғалимдар
- Алфавит буйынса физиктар
- Бөйөк Британия физиктары
- Шотландия физиктары
- XIX быуат физиктары
- Алфавит буйынса математиктар
- Бөйөк Британия математиктары
- Шотландия математиктары
- XIX быуат математиктары
- Алфавит буйынса механиктар
- Ғалимдар хөрмәтенә аталған физик үлсәү берәмектәре
- Кембридж университетын тамамлаусылар
- Лондон короллеге йәмғиәте ағзалары
- Эдинбург короллеге йәмғиәте ағзалары
- Румфорд миҙалы менән бүләкләнеүселәр


text:
Белгестәрҙе ауылға ҡайтарыу алымы
Башҡортостан хөкүмәте ауыл ерендәге агросәнәғәт предприятиеларына эшкә килеүсе йәш белгестәргә дәүләт ярҙамы күрһәтеү тәртибе тураһында ҡарар ҡабул итте.
Йәштәрҙе ауылға эшкә йәлеп итеүҙә был бик мөһим аҙым ти ауыл хужалығы министрлығынан Раил Афзалов. Юғары уҡыу йорттарын тамамлаусыларға өс йыл дауамында 7 мең, урта һөнәри учреждениеларҙы тамамлаусыларға 4 мең һум түләнәсәк.
Указ нигеҙендә шулай уҡ бер тапҡыр бирелә торған пособиелар күләме лә билдәләнде. Юғары уҡыу йорттарын тамамлаусылар өсөн ул 100 мең һум, урта махсус уҡыу йорттарын тамамлаусыларға 60 мең һум. Пособиелар йыл һайын юғары белемле 100, урта һөнәри белемле 150 йәш белгескә түләнәсәк.


text:
Цифралы телевидениеның сиктәре йәнә киңәйә
Күптән түгел Илеш районында яңы ҡоролма сафҡа индерелһә, шундай уҡ телевизион ҡоролма тиҙҙән Күмертауҙа ла ҡалҡып сығасаҡ. Һуңғы айҙарҙа республиканың биш районында халыҡ телевизион тапшырыуҙарҙы юғары сифатта, цифралы форматта ҡарай башланы. Ғәлиевтар йортона килеп инеүсе көтөлмәгән ҡунаҡтар хужаларҙы тик һөйөндөрҙө генә. Яңы Күктау ауылындағы иң өлгөлө ғаиләләрҙең береһенә телевизион станция инженерҙары приставка бүләк итте һәм ауылда тәүгеләрҙән булып телевизорҙы цифралы юғары сифатта ҡарау мөмкинлеге бирҙе. Юғары сифатта һәм бушлай 10 телеканалды ҡарау бәхете хәҙер Илеш районы халҡына тейҙе. Бының өсөн бары тик хужаларға антенна ҡуйырға һәм уны цифра ҡоролмаһына тоташтырырға ғына кәрәк. Район халҡы хәҙер сериалдар һәм телевизион тапшырыуҙар ҡарау ғына түгел яратҡан башҡарыусыларын да тыңлай ала. Цифралы телевидение бер төймә ярҙамында радиотапшырғысҡа әйләнә. Ә радиостанциялар телевизион каналдарҙы көйләгән ваҡытта бергә башҡарыла. Яңы Күктауҙағы был ҡоролма республикала егерме етенсе вышка. Бынан тыш, һуңғы айҙарҙа ошондай телевизион станциялар Ҡариҙел, Дюртөйлө, Балтас һәм Нуриман райондарында төҙөлдө. Яңынан яңы телебашнялар күтәрелә. Федераль программаға ярашлы «цифра» элек хатта аналог телевидениеһы булмаған төпкөл райондарға ла барып етте.